text: 1. மங்கல வாழ்த்துப் பாடல் (சிந்தியல் வெண்பாக்கள்) திங்களைப் போற்றுதும் திங்களைப் போற்றுதும் கொங்கலர்த்தார்ச் சென்னி குளிர்வெண் குடைபோன்றிவ் வங்கண் உலகுஅளித்த லான். ஞாயிறு போற்றுதும் ஞாயிறு போற்றுதும் காவிரி நாடன் திகிரிபோல் பொற்கோட்டு 5 மேரு வலம்திரி தலான். மாமழை போற்றுதும் மாமழை போற்றுதும் நாமநீர் வேலி உலகிற்கு அவனளிபோல் மேநின்று தாஞ்சுரத்த லான். பூம்புகார் போற்றுதும் பூம்புகார் போற்றுதும் 10 வீங்குநீர் வேலி உலகிற்கு அவன்குலத்தொடு ஓங்கிப் பரந்துஒழுக லான். (மயங்கிசைக் கொச்சகக் கலிப்பா) ஆங்கு, பொதியில் ஆயினும் இமயம் ஆயினும் பதிஎழு அறியாப் பழங்குடி கெழீஇய 15 பொதுஅறு சிறப்பின் புகாரே ஆயினும் நடுக்கின்றி நிலைஇய என்பது அல்லதை ஒடுக்கம் கூறார் உயர்ந்தோர் உண்மையின் முடித்த கேள்வி முழுதுணர்ந் தோரே. அதனால், 20 நாகநீள் நகரொடு நாகநாடு அதனொடு போகம்நீள் புகழ்மன்னும் புகார்நகர் அதுதன்னில் மாகவான் நிகர்வண்கை மாநாய்கன் குலக்கொம்பர் ஈகைவான் கொடியன்னாள் ஈராறுஆண்டு அகவையாள், அவளுந்தான், 25 போதில்ஆர் திருவினாள் புகழுடை வடிவென்றும் தீதிலா வடமீனின் திறம்இவள் திறம்என்றும் மாதரார் தொழுதுஏத்த வயங்கிய பெருங்குணத்துக் காதலாள் பெயர்மன்னும் கண்ணகிஎன் பாள்மன்னோ, ஆங்கு, 30 பெருநிலம் முழுதாளும் பெருமகன் தலைவைத்த ஒருதனிக் குடிகளொடு உயர்ந்தோங்கு செல்வத்தான் வருநிதி பிறர்க்குஆர்த்தும் மாசாத்து வான்என்பான் இருநிதிக் கிழவன்மகன் ஈரெட்டுஆண்டு அகவையான், அவனுந்தான், 35 மண்தேய்த்த புகழினான் மதிமுக மடவார்தம் பண்தேய்த்த மொழியினார் ஆயத்துப் பாராட்டிக் கண்டுஏத்தும் செவ்வேள்என்று இசைபோக்கிக் காதலால் கொண்டுஏத்தும் கிழமையான் கோவலன்என் பான்மன்னோ. அவரை, 40 இருபெருங் குரவரும் ஒருபெரு நாளால் மணஅணி காண மகிழ்ந்தனர், மகிழ்ந்துழி யானை எருத்தத்து அணிஇழையார் மேல்இரீஇ மாநகர்க்கு ஈந்தார் மணம். அவ்வழி, 45 முரசுஇயம்பின, முருகுஅதிர்ந்தன, முறைஎழுந்தன பணிலம்,வெண்குடை அரசுஎழுந்ததொர் படிஎழுந்தன, அகலுள்மங்கல அணிஎழுந்தது. மாலைதாழ் சென்னி வயிரமணித் தூணகத்து நீல விதானத்து நித்திலப்பூம் பந்தர்க்கீழ் வான்ஊர் மதியம் சகடுஅணைய வானத்துச் 50 சாலி ஒருமீன் தகையாளைக் கோவலன் மாமுது பார்ப்பான் மறைவழி காட்டிடத் தீவலம் செய்வது காண்பார்க்கண் நோன்புஎன்னை. விரையினர் மலரினர் விளங்கு மேனியர் உரையினர் பாட்டினர் ஒசிந்த நோக்கினர் 55 சாந்தினர் புகையினர் தயங்கு கோதையர் ஏந்துஇள முலையினர் இடித்த சுண்ணத்தர் விளக்கினர் கலத்தினர் விரித்த பாலிகை முளைக்குட நிரையினர் முகிழ்த்த மூரலர் போதொடு விரிகூந்தல் பொலன்நறுங் கொடிஅன்னார் 60 காதலற் பிரியாமல் கவவுக்கை ஞெகிழாமல் தீதுஅறுக எனஏத்திச் சின்மலர் கொடுதூவி அங்கண் உலகின் அருந்ததி அன்னாளை மங்கல நல்அமளி ஏற்றினார், தங்கிய இப்பால் இமயத்து இருத்திய வாள்வேங்கை 65 உப்பாலைப் பொன்கோட்டு உழையதா எப்பாலும் செருமிகு சினவேல் செம்பியன் ஒருதனி ஆழி உருட்டுவோன் எனவே. அஃதாவது :- நூலாசிரியர் தாமியற்ற வெடுத்துக்கொண்ட சிலப்பதிகாரம் என்னும் இப்பாட்டைச் செய்யுளாலியன்ற வனப்பு நூல் இனிது நிறைவேறுதற் பொருட்டுக் கடவுளை வாழ்த்துவதும், இவ்வனப்பு நூலின் தலைவியாகிய கண்ணகியையும் தலைவனாகிய கோவலனையும் திருமண வேள்விக்கண் கட்டிலேற்றிச் சேம்முதுபெண்டிர் வாழ்த்துவதுமாகிய இருவகை வாழ்த்துக்களையும் உடைய இன்னிசைப்பாடல் என்றவாறு. 1-3 : திங்களை........அளித்தலான் (இதன் பொருள்) திங்களைப் போற்றுதும் திங்களைப் போற்றுதும் யாம் உலகெலாம் தண்ணொளி பரப்பும் திங்கள் மண்டிலத்தைக் கைகுவித்து வணங்குவோம்! அஃது ஏனெனின்; கொங்கு அலர்தார்ச் சென்னி குளிர்வெள் குடை போன்று - பூந்தாது விரிதற்கிடனான ஆத்திமாலையை யுடைய சோழமன்னனுடைய குளிர்ச்சி யுடைய வெண்கொற்றக் குடைபோன்று; இஅம கண் உலகு அளித்தலான் அஃது இந்த அழகிய இடங்களையுடைய நிலவுலகிற்குத் தண்ணொளி வழங்கிப் பாதுகாத்தலாலே; என்க. (விளக்கம்) திங்களைப் போற்றுதும் திங்களைப் போற்றுதும் எனவரும் அடுக்குச் சிறப்பின்கண் வந்தது; மேல் வருவனவற்றிற்கும் இஃதொக்கும்; இது பண்பும் பயனும் கூடின உவமம். கொங்கு பூந்தாது. மாலை ஆத்தி மாலை. சென்னி-சோழன். உவமத்திற்கு வந்த அடையைப் பொருளுக்கும் இயைத்துக் குளிர் வெண்திங்கள் என்க. 4-6 : ஞாயிறு...........திரிதலான் (இதன்பொருள்) ஞாயிறு போற்றுதும் ஞாயிறு போற்றுதும் யாம் ஞாயிற்று மண்டிலத்தைக் கைகுவித்து வணங்குவோம்; அஃது ஏனெனின்; காவிரி நாடன் திகிரிபோல் பொன் கோட்டு மேரு வலம் திரிதலான்-அது தான் காவிரியாறு புரக்கும் நாட்டையுடைய சோழனது ஆணைவட்டம் போன்று பொன்னாகிய கொடுமுடியையுடைய மேருமலையினை இடையறாது வலமாகச் சூழ்ந்து வருதலான் என்க. (விளக்கம்) திகிரி ஆணைவட்டம். அரசனுடைய ஆணையை ஆழியாக உருவகித்துரைப்பது நூல் வழக்கு. இதனால் சோழமன்னனுடைய ஆணை உலகெலாம் செல்கின்ற சிறப்புடைத்தென்பது பெற்றாம். திரிதல்-இடையறாது செல்லுதன் மேற்று. இது தொழிலுவமம். ஏனைய நாட்டினும் சிறந்த நாடென்பார் அச்சிறப்பிற்குக் காரணமான காவிரியையுடைய நாடன் என்றார். என்னை? ஏரியு மேற்றத்தி னானும் பிறர்நாட்டு வாரி சுரக்கும் வளனெல்லாம் - தேரின் அரிகாலின் கீழுகூஉ மந்நெல்லே சாலும் கரிகாலன் காவிரிசூழ் நாடு எனவரும் பழைய வெண்பாவினையும் நினைக. 7-9 : மாமழை...........சுரத்தலான் (இதன் பொருள்) மாமழை போற்றுதும் மாமழை போற்றுதும் - யாம் பெரிய முகிலைக் கைகுவித்து வணங்குவோம், அஃது ஏனெனின்; நாம நீர் வேலி உலகிற்கு - அச்சத்தைக் தருகின்ற கடலாற் சூழப்பட்ட இந்நிலவுலகிற்கு; அவன் அளிபோல் மேல் நின்று தான் சுரத்தலான் - அக்காவிரி நாடன தண்ணளி போன்று மேம்பட்டு நின்று பெயலாலே வளத்தைப் பெருக்குதலாலே என்க. (விளக்கம்) மழை, ஆகுபெயர்; முகில். மா-பெருமைமேற்று. நாம நீர் வேலி என்புழி நாம் என்னும் உரிச்சொல்லீறு திரிந்தது. நாம்-அச்சம். அவன் என்னும் சுட்டு மேல் காவிரிநாடன் என்பதனைச் சுட்டியவாறு. அளி-அருள். மேனின்று என்பது அரசன் அளிக்கு மேம்பட்டு நின்று எனவும், முகிலுக்கு மேலே நின்று எனவும் பொருள் பயந்து நின்றது. இனி, ஈண்டு அடிகளார், திங்கள் ஞாயிறு மழை எனும் மூன்று பொருள்களும் இவற்றிற்கு நிரலே உவமையாக வருகின்ற குடை திகிரி, அளி என்னும் மூன்றும் இவற்றையுடைய மன்னனும் ஆகிய இவற்றை வணங்கித் தமது காப்பியத்தைத் தொடங்குதல் அடிகளார்க்கு முன்னும் பின்னும் காணப்படாததொரு புதுமையுடைத்து. இவைதாம் இலக்கண நெறி நின்று ஆராய்வார்க்கு, ஆசிரியர் தொல்காப்பியனார் புறத்திணையியலில் பாடாண் திணையின்கண், அமரர்கண் முடியும் அறுவகை யானும் (....................-25) என்றோதினமையின் இவ்வாறு திங்கள் ஞாயிறு மழை என்னும் இவை அவ்விதி பற்றி வணங்கப்பட்டன போலும் எனவும், அன்றியும், புறத்திணைப்பாடாண் பகுதியில் தாவினல் லிசை எனத் தொடங்கும் நூற்பாவின்கண் நடைமிகுத்தேத்திய குடைநிழன் மரபு என்னும் துறைபற்றி ஈண்டுச் சென்னியின் குடை நிழன் மரபினை நடைமிகுத்து ஏத்தப்பட்டது எனவும், மரபு என்றதனால் திகிரியையும் அளியையும் மிகுந்தேத்தினார் எனவும் பண்டையுரையாசிரியர் தத்தமக்குத் தோன்றியவாறெல்லாம் கூறிப் போந்தனர். இன்னும் ஈண்டு அடிகளார் வணங்கிய திங்கள் முதலிய மூன்றும் ஆசிரியர் தொல்காப்பியனார் கொடிநிலை கந்தழி வள்ளி யென்ற வடுநீங்கு சிறப்பின் முதலன கடவுள் வாழ்த்தொடு கண்ணிய வருமே என்னும் நூற்பாவின் பொருளோடு தொடர்புடையன என்று கொண்டு அக் கருத்திற்கேற்ப வடுநீங்கு சிறப்பின் முதலன மூன்றும் இத் திங்கள் முதலிய மூன்றுமே என வுரை வகுத்தலுமாம். என்னை? கொடி நிலை என்றது திங்கள் மண்டிலம் எனவும், (நச்சினார்க்கினியர் ஞாயிற்று மண்டிலம் என்று கருதுவர்) கந்தழி என்பது ஞாயிறு மண்டிலம் எனவும், வள்ளி என்பது முகில் எனவும் கோடலுமாம் ஆகலின் என்க. இவ்வாறு தொல்காப்பியமே முதலிய பழைய இலக்கண நூலானும் இதுதான் இஃதென அறுதியிட்டுக் கூற வொண்ணாக இம்மங்கல வாழ்த்தைப் பின்னும் கூர்ந்து ஆராயுங்கால், இவ்வாழ்த்து அடிகளார் கடவுளை வாழ்த்தும் வாழ்த்தே என்பது புலப்படும். அது வருமாறு: மாந்தர் கட்புலனாகக் காணப்படாத கடவுளை அவனுடைய படைப்புப் பொருளின் வாயிலாகவே காண்டல் கூடும் என்பது அடிகளார் கருத்து. இறைவனுடய பண்புகளில் அருட்பண்பே தலைசிறந்த பண்பாகலின் அப்பண்பு திங்கள் மண்டிலத்தும், அவனுடைய தெறற்பண்பும் அறிவு விளக்கப் பண்பும் ஞாயிற்று மண்டிலத்தும், அவனுடைய ஆக்கல் அளித்தல் அழித்தல் என்னும் மூன்றுவகைத் தொழிற்பாடும் முகிலிடத்தும் காணப்படுதலால் இவற்றின்கண் இக் கடவுட்பண்புகளையே அடிகளார் கடவுளாகக் கண்டு வழிபடுகின்றார் என்பதாம். இனி, உயிரில் பொருளாகிய இவற்றினும் உயிர்களிடத்தே கடவுட்பண்பு இறைமைத்தன்மை (அரசத்தன்மை)யாக வெளிப்படுதலின் இவற்றிற் குவமையாகக் காவிரிநாடன் குடை முதலியவற்றை எடுத்தோதி வணங்குகின்றனர் என்று கொள்க. இங்ஙனம் கூறவே அடிகளாருடைய கடவுட் கொள்கையையும் யாம் ஒருவாறு அறிந்து கொண்டவராகின்றோம் என்க. இவ்வாறு எப்பொருளினும் கடவுளைக் காணுமியல்பே சமயக்கணக்கர் மதிவழிச் செல்லாது உயரிய உணர்ச்சி வாயிலாய்க் கடவுளைக் கண்டு வழிபடுகின்றவுண்மை நெறியென்று கொள்க. இவற்றை, நின், வெம்மையும் விளக்கமும் ஞாயிற்றுள நின், தண்மையுஞ் சாயலும் திங்கள்உள நின், சுரத்தலும் வண்மையு மாரியுள நின், புரத்தலும் நோன்மையும் ஞாலத்துள என்றற்றொடக்கத்துப் பரிபாடலானும் தீயினுட் டெறனீ பூவினுள் நாற்றம் நீ கல்லினுள் மணியும் நீ சொல்லினுள் வாய்மை நீ என்றற்றொடக்கத்துப் பரிபாடலானும் மணிவாசகம் முதலிய நூல்களானும் உணர்ந்து கொள்க. ஈண்டு வணங்கிய திங்கள் முதலியன பொதுப் பொருள்களாக இக்காப்பியத்தோடு தொடர்புண்மை கருதி அரசன் என்று பொதுவின் ஓதாது சென்னி என்றும் காவிரிநாடன் என்றும் செம்பியன் ஒருவனையே விதந்தெடுத்தோதுவாராயினர். இது தாம் வழிபடு கடவுளை வாழ்த்தி இக்காப்பியத்திற்கு அவ்வாழ்த்தினூடே கால்கோள் செய்தபடியாம் என நுண்ணிதின் உணர்க. இனி, திங்களை முற்கூறியது இக் காப்பியத் தலைவியாகிய கண்ணகியாரைக் கருதிக் கூறியபடியாம். என்னை? திங்கள் மண்டிலம் பெண்மைத் தன்மையுடைத்தென்ப வாகலின் என்க. இக்கருத்தேபற்றி அடியார்க்கு நல்லார், இத் தொடர்நிலைச் செய்யுட்குச் சிறந்த முதன்மொழி அதுவே என்றோதினர் போலும். இனி இக் காப்பியத் தலைவியும் தலைவனும் தோன்றிய இடமாகிய பூம்புகாரை வாழ்த்திக் காப்பியக் கதையைத் தொடங்குகின்றனர் என்க. 10-12 : பூம்புகார்............. ஒழுகலான் (இதன்பொருள்) பூம்புகார் போற்றும் பூம்புகார் போற்றுதும்-யாம் இனி அழகிய புகார் நகரத்தைக் கைகூப்பி மனத்தால் நினைந்து தலையாலே வணங்குவேம்; வீங்குநீர் வேலிக்கு - கடலை வேலியாகவுடைய இந்நிலவுலகின்கண்; அவன் குலத்தோடு ஓங்கிப் பரந்து ஒழுகலான் - அக் காவிரிநாடன் குலத்தாருடைய புகழோடு தானும் உயர்ந்து தன்புகழ் இவ்வுலகெங்கும் பரவுமாறு நடத்தலாலே என்க. (விளக்கம்) பூ-அழகு; பொலிவு. பூப்புகார் எனற்பாலது விகாரத்தால் பூம்புகார் என நின்றது. இது செய்யுளின்பம் கருதி மெலிக்கும் வழி மெலித்தல். ஓங்கிப் பரந்து ஒழுகலான் என்னும் வினைக்கேற்பப் புகழ் என வருவித்தோதுக. அடிகளார் இக்காப்பியஞ் செய்கின்ற காலத்தே புகார் நகரம் கடல் வயிறுபுக்கு மறைந்து போனமை கருதி அந்நகரந்தான் மறைந்து போயினும் அதன் புகழ் அக் காவிரிநாடன் புகழோடு இவ்வுலகுள்ள துணையும் பரந்து ஒழுகும் அத்துணைப் பெருமையுடைத்தாகலான் அதனைப் போற்றுதும் என்றவாறு. இதற்குப் பழைய வுரையாசிரிய ரெல்லாம் அடிகளார் கருத்துணராது வறிய சொற்பொருள் உரை மட்டும் கூறியுள்ளனர். இக் கருத்து, அடுத்துப் பின்னும் விளக்கமுறும். 13-19 : ஆங்கு................ முழுதுணர்ந்தோரே (இதன்பொருள்) ஆங்கு-அவ்வாறு வாழ்த்தி வணங்குதலன்றி, பொதியில் ஆயினும் இமயம் ஆயினும். தம்பால் தோன்றிய உயர்ந்தோர் புகழோடு ஓங்கிப் பரந்தொழுகும் புகழுடைய பொதியமலை யேயாதல் இமயமலையேயாதல்; பதிஎழுவு அறியாப் பழங்குடி கெழீஇய பொதுஅறு சிறப்பின் புகாரேயாயினும் - தன்கண் வாழ்வோர் பகையே பசியே முதலியவற்றால் வருந்திக்குடியோடிப் போதலை எஞ்ஞான்றும் அறிந்திலாத படைப்புக் காலந்தொட்டு நிலையுற்று வருகின்ற பழைய குடிமக்களையுடைய தனக்கேயுரிய சிறப்பினையுடைய இந்தப் புகார் நகரமேயாதல், இன்னோரன்ன விடங்களை; முடித்த கேள்வி முழுது உணர்ந்தோர்-கேட்கக்கடவன வெல்லாம் கேட்டுமுற்றிய கேள்வியறிவினாலே அறியற்பாலனவனைத்தையும் ஐயந்திரிபற அறிந்துணர்ந்த சான்றோர்; நடுக்கு இன்றி நிலைஇயர் என்பது அல்லதை - கேடின்றி எஞ்ஞான்றும் புகழுருவத்தே நிலைத்திடுக! என்று உவந்து வாழ்த்துவதல்லது; ஒடுக்கம் கூறார் - அவைதாம் இயற்கை நியதியுட்பட்டு மறைந்தொழிந்தவிடத்தும் அதனைப் பொருளாகக் கருதிக் கூறுவாரல்லர்; எற்றாலெனின; உயர்ந்தோர் உண்மையின்-அவ்விடங்களிலே தோன்றிய சான்றோர் தம் பூதவுடம்பு மறைந்த வழியும் புகழுடம்பிலே எஞ்ஞான்றும் இவ்வுலகிலே நிலைத்திருத்தலாலே; என்க. (விளக்கம்) அவ்வுயர்ந்தோர் புகழோடு அவ்விடங்களின் புகழுமொன்றி ஓங்கிப் பரந்தொழுகலான் அவை ஒடுங்கியவிடத்தும் அவையிற்றின் ஒடுக்கத்தைப் பொருளாகக் கருதிக் கூறுவதிலர். அவற்றை வாழ்த்துவதே செய்வர் என்றவாறு. இங்ஙனம் கூறியதன் குறிப்பு அடிகளார் இந்நூல் செய்கின்ற காலத்தே புகார் நகரம் கடல் கொள்ளப்பட்டு மறைந்தொழிந்தமையால் அந்நிகழ்ச்சியை அடிகளார் வெளிப்படையானோதாமல் குறிப்பாக உணர்த்துவதாம் என்க. இக் குறிப்பின்றேல் புகார் நகரத்தின் சிறப்பறிவுறுத்த வந்த அடிகளார் நடுக்கின்றி நிலைஇயர் என்பதல்லதை ஒடுக்கங் கூறார் என்பது வெற்றெனத் தொடுத்தலும் மிகைபடக் கூறலுமே யாகும் என்க. வரலாற்றறிவின்கண் கருத்தில்லாத பழைய வுரையாசிரியர் இருவரும் ஈண்டு அடிகளார் ஒடுக்கம் கூறார் என வேண்டாகூறி வேண்டியது முடித்துள்ள அருமையை உணராது போயினர் இக்காலத்துரை செய்தோரும் கண்மூடி வழக்கமாக அப்பழைய வுரையாசிரியர் கூறியதே கூறியொழிந்தனர். இனி, தம் வாழ்நாளிலேயே கடல் கோட்பட்ட புகார் நகரம் உயர்ந்தோரை உலகிற்கு வழங்கிய வள்ளன்மைக்கு உவமையாகவே பொதியிலையும் இமயத்தையும் அதனோடு ஒருசேர எடுத்தோதினர். இனி, இதனால் உலகின்கண் மூதூர்கள் பல இருப்பினும் உயர்ந்தோரைத் தோற்றுவித்திலவாயின் அவை இருந்தும் இல்லாதவைகளே. மற்றுக் கடல்கோள் முதலியவற்றால் ஒடுங்கியவிடத்தும் சான்றோரை ஈன்ற திருவுடையூர்கள் என்றும் ஒடுங்காமல் நடுக்கின்றி நின்று நிலவுவனவேயாம் என்பது அடிகளார் கருத்தென்பதுணரப்படும். இக் கருத்துடனே, மாய்ந்தவர் மாய்ந்தவ ரல்லர்கள் மாயா தேந்திய கைகொ டிரந்தவ ரெந்தாய் வீய்ந்தவ ரென்பவர் வீய்ந்தவ ரேனும் ஈய்ந்த வரல்ல(து) இருந்தவர் யாரே? (பால-வேள்விப்-30) எனவரும் கம்பநாடர் செய்யுள் நினைந்தின்புறற் பாலதாம். இனி, அடிகளார் காலத்திலேயே புகார் நகரங் கடல் வயிறு புக்கது என்னும் இவ்வரலாற்றுண்மையைத் தண்டமிழாசான் சாத்தனார் ஓதிய மணிமேகலையின்கண்; (25: 175:) மடவர னல்லாய் நின்றன் மாநகர் கடல்வயிறு புக்கது காரணங் கேளாய் என்பது முதலிய பலசான்றுகளானும் உணர்க. மணிமேகலையிற் கிடைக்குஞ் சான்றுகள் இந்நூற்கு அகச்சான்றுகள் என்பது மிகையன்று. மேலும் உரைபெறு கட்டுரைக்கண் கண்ணகியார்க்குப் புகாரின்கண் பத்தினிக் கோட்டம் சமைக்கப்பட்டதெனக் கூறாமைக்கும் காரணம் அந்நகர் கடல் வயிறு புக்கமையே என்றுணர்க. இனி, பொதுவறு சிறப்பு என்பது இஃதென்றுணர்த்துவார் அதனையே பதியெழுவறியாப் பழங்குடி கெழீஇய பொதுவறுசிறப்பென அடை புணர்த்து விளக்கினர். நடுக்கின்றிநிலையிய என்பதும் பாடம். அல்லதை, ஐகாரம், அசை. நிலைஇயர் - வியங்கோள்; வாழ்த்துப் பொருளின்கண் வந்தது. கேள்வியினால் முழுதுணர்ந்தோர் என்க. உயர்ந்தோர் பொதியிலுக்கு அகத்தியனையும், இமயத்திற்கு இருடிகளையும், புகாருக்கு மன்னர்களையும் கற்புடையமகளிரையும் கொள்க. அடியார்க்கு நல்லார், இமயத்திற்கு, இறைவனைக் கொள்வர். இவ்வாறுரை கூறாக்கால் அடிகளார் கூற்று அவர் காலத்தே பொய்யாயொழிதலு முணர்க. கண்ணகி மாண்பு 20-24 : அதனால்...........அகவையாள் (இதன்பொருள்) அதனால் - அக்காரணத்தினாலே, நாக நீள் நகரொடும் நாகநாடு அதனொடும் போக-பவணர் வாழ்கின்ற நெடிய நகரத்தினோடும் வானவர் வாழ்கின்ற வானநாட்டினோடும் நம்மனோர் காட்சிக்குப் புலனாகாமல் கேள்விக்கு மட்டும் புலப்படுகின்றதொரு நகரமாய்ப் போகாநிற்ப; நீள் புகழ் என்னும் புகார்நகர் அது தன்னில் - காலந்தோறும் நீளுகின்ற புகழான் மட்டும் என்றென்றும் நடுக்கின்றி நிலைபெறுகின்ற புகார் நகரம் என்னும் அந்த மாநகரத்தின்கண் அக்காலத்தே வாழ்ந்திருந்த உயர்ந்தோருள் வைத்து; மாகவான் நிகர்வண் கை மாநாய்கன் குலக்கொம்பர் - வானத்து நின்று மழை பொழிந்து உலகோம்புகின்ற முகிலையே ஒத்த வண்மையுடைய கையையுடைய மாநாய்கன் என்னும் பெருங்குடி வாணிகன் மடமகளாய் அவன் குலமாகிய தருவீன்ற கொழுந்துபோல்வாளும், ஈகை வான் கொடி அன்னாள் - பொற் கொடிபோல்வாளும் ஆகிய நங்கை; ஈர்ஆறு ஆண்டு அகவையாள்-பன்னீராட்டையுட்பட்ட பருவத்தை யுடையளா யிருந்தனள் என்க. (விளக்கம்) அதனால் என்றது தன்கட்டோன்றிய உயர்ந்தோர் உண்மையால் என்றவாறு. உயர்ந்தோர் உண்மையால் எஞ்ஞான்றும் புகழால் மன்னும் புகார் நகரது தன்னில் என இயையும். இனி அஃது அத்தன்மையதாகலான் போகமும் புகழும் நிலைபேறுடைய என்றவாறு என்னும் அடியார்க்குநல்லார் உரை, போகத்திற்குப் புகார் நிலைபேறுடைத்தாதல் காரணம் என்றல் பொருந்தாமையின் போலியாதலறிக. புகாரின் நிலைபேறுடைமை புகழுக்குக் காரணம் என்பதும் காரணகாரிய முறைமையிற் பிறழ்ந்தவுரையாம் என்க. என்னை? புகழே நிலைபேறுடைமைக்குக் காரணம் ஆதலே நேரிதாகலின் என்க. கடற் கோட்பட்டமையால் புகார் நாகர் நகரோடும் நாக நாட்டோடும் ஒருதன்மையுடையதாய்ப் போக இப்பொழுது புகழான் மட்டும் மன்னுகின்ற (புகார் என்னும்) அந்த நகரிலே கடற்கோளின் முன்னர் வாழ்ந்திருந்த மாநாய்கன் என்பவனுடைய மகள் ஒருத்தி இருந்தனள், அவள் ஈராறாண்டகவையுடையள் ஆயிருந்தனள் என அடிகளார் காப்பியத்தலைவியை முதற்கண் நம்மனோர்க்கு அறிவிக்கின்றனர் என்றுணர்க. நாகர் நகரோடு நாக நாடதனோடும் ஒருதன்மையதாய்ப் போக என்றது இவ்வுலகத்திற் காணப்படாமல் அவ்விரண்டு நகரங்களையும் போன்று இலக்கியங்களிலே மட்டும் இருக்கின்றதாகிவிட என்றவாறு. முன்னர் உயர்ந்தோருண்மைக்குப் பொதியிலையும் இமயத்தையும் உவமை கூறினர் என்றும் ஈண்டுக் கடல் கொள்ளப்பட்ட பின்னர் இலக்கியத்தில் மட்டும் காணப்படுதற்கு நாகர் நகரையும் நாக நாட்டையும் உவமையாக எடுத்தோதினர் என்றுமுணர்க. இனி, அடியார்க்கு நல்லார், போகம் நீள்புகழ் எனக் கண்ணழித்து இவற்றை எதிர்நிரனிறை எனக் கூறினர். ஆயின் போகம் பவணர்க்குப் பொருந்துமாயினும் சுவர்க்கத்திற்குப் புகழுண்டென்றல் வம்பே, என்னை? புகழ்தானும் ஈகைமேற்றாக அது, அறஞ்செய் மாக்கள் புறங்காத்தோம்புநர், நற்றவஞ் செய்வோர், பற்றற முயல்வோர் யாவரும் இல்லாத் தேவர் நாட்டிற்கு உண்டென்பதும் அதுதானும் புகார் நகரத்திற்குப் புகழ்பற்றி உவமையாம் என்பதும் சிறிதும் பெருந்தா வென்றொழிக. அந்நகரம் இப்பொழுதின்மையான் புகார் நகரம் என்னும் அந்த நகரத்தில் என்பார் புகார் நகரது தன்னில் என்றார். எனவே, அந்நகரம் கடல் வயிறு புகுதற்கு முன்னர் அந்நகரத்தில் மாநாய்கன் என்றொரு பெருங்குடி வாணிகன் இருந்தான். அவனுக்கு மகள் ஒருத்தி இருந்தனள், அவள் பன்னீராண்டகவையினள் ஆயினள் என்றாருமாயிற்று. அவளே இக்காப்பியத் தலைவியாதலின் அவளை மகளாகப் பெறுதற்குரிய அவள் தந்தையின் தகுதிதோன்ற அவனை மாகவான் நிகர்வண்கையன் என்றார்; அவன்றானும் அரசனாற்சிறப்புப் பெயர் பெற்ற பெருந்தகை என்பார் அவனது இயற்பெயர் கூறாது மாநாய்கன் என்னும் சிறப்புப் பெயரால் கூறினர். என்னை? கருங்கடற் பிறப்பினல்லால் வலம்புரி காணுங்காலைப் பெருங்குளத்து என்றுந்தோன்றா எனவும், அட்டு நீர் அருவிக் குன்றக் தல்லது வைரந்தோன்றா எனவும், குட்ட நீர்க்குளத்தினல்லாற் குப்பைமேற் குவளை பூவா எனவும் வருகின்ற திருத்தக்கதேவர் திருமொழியும் காண்க. குலக்கொம்பர் என்புழி. கொம்பர் ஆகுபெயர். கொழுந்து என்றவாறு. இனி அவளது இயற்கை எழில்தோன்ற ஈகைவான் கொடியன்னாள் என்றார். ஈகை பொன் பொன்னிறமான பூங்கொடிபோல் வாள் என்க. இனி வானவல்லி எனினுமாம். இது கற்பகத்தருவின் மேலன்றிப் பிறதருவிற் படராதென்ப. எனவே அவளது கற்புப் பண்பிற்கு இது குறிப்புவமையாகும் என்க. ஈராறாண்டகவையாள் என்றது மணப்பருவமெய்தினள் என்றவாறு. 25-29 : அவளுந்தான்.............மன்னோ (இதன்பொருள்) அவள்தான் - அந்நங்கைதான்; மாதரார் - அந் நகரத்தே வாழுகின்ற உயர்குலத்து மகளிர்கள், இவள் (வடிவு) போதில் ஆர் திருவினாள் புகழுடை வடிவு என்றும்-இவளுடைய அழகு செந்தாமரை மலரின்கண் எழுந்தருளியிருக்கின்ற திருமகளுடைய புகழுடைய அழகையே ஒக்கும் என்றும்; இவள் திறம்-இவளுடைய கற்புடைமை, தீது இலா வடமீனின் திறம் என்றும்- குற்றமில்லாத அருந்ததியின் கற்பையே ஒக்கும் என்றும்; தொழுது ஏத்த-தன்னைத் தொழுது பாராட்டா நிற்ப; வயங்கிய பெருங்குணத்துக் காதலாள் - விளங்கிய தனது பெருங்குணங்களோடு அந்நகரத்தே வாழும் ஒருவன்பால் காதலுடையவளாகவுமிருந்தனள்; மன்னும் கண்ணகி என்பாள் மன்னோ - அவள் கண்ணகி என்று பெயர் கூறப்படுபவள் என்க. (விளக்கம்) இனி, இங்ஙனமன்றி அடியார்க்கு நல்லார் திருமகளுடைய வடிவு இவள் வடிவை யொக்கு மென்றும் அருந்ததியுடைய கற்பு இவள் கற்பை ஒக்கும் என்றும் மாதரார் தொழுதேத்த என்று உரை வகுப்பர். அவ்வாறு கூறினும் அமையும். என்னை? பொருளே உவமஞ் செயதனர் மொழியினும் மருளறு சிறப்பின் அஃதுவமமாகும் என்பது விதி யாகலின் (தொல்-உவம 6) என்க. விதியேயாயினும் அங்ஙனம் கூறுவதனாற் பயன் யாதொன்றுமில்லை ஆகலின் அடிகளார் கருத்து யாம் கூறியதே என்றுணர்க. அவளும் தான் என்புழி உம்மை இசைநிறை. போது-செந்தாமரை மலர். வடமொழியாளராற் கூறப்படும் பத்தினிமகளிருள் வைத்து அருந்ததி மட்டுமே தீதிலாப் பத்தினி ஆதலால் கண்ணகிக்கு அவள் உவமையாதற்குக் காரணம் கூறுவார் தீதிலா வடமீனின் திறம் என்றார். எஞ்சிய சீதை பாஞ்சாலி முதலிய பத்தினிகள் இழுக்குடையராதல் அவரவர் வரலாற்றான் அறிக. இனி அக்கண்ணகி தானும் தன்னெஞ்சத்தே ஒருவனைக் காதலித்திருந்தனள் என்பது போதரப் பெருங்குணத்துக் காதலாள் என்றார். இவ்வாற்றான் கண்ணகியும் கோவலனும் முற்படத் தம்முள் ஒருவரையொருவர் காதலித்திருந்தனர் என்பது அடிகளார் இப்பாட்டிடை வைத்த குறிப்புப் பொருள். உள்ளப் புணர்ச்சியளவிலேயே அவர் காதலிருந்த தென்பது தோன்றப் பெருங்குணத்துக் காதலாள் என்றார். இனி அவளால் காதலிக்கப் பட்டான் இயல்பு மேலே கூறுகின்றார். இங்ஙனம் கொள்ளாக்கால் கண்ணகி கோவலன் மணம் ஒருவரை யொருவர் காதலியாமல் தாய் தந்தையராற் கூட்டுவிக்கப்பட்ட போலி மணமாய் முடிதலறிக. அடிகளார் முன்னர்ப் புகார் நகரின் ஒடுக்கத்தைக் கூறாமல் பிறி தொன்று கூறுவார் போன்று கூறியாங்கே ஈண்டும் கண்ணகியின் காதலையும் பிறிதொன்று கூறுவார் போன்று கூறியிருத்தல் வியந்து பாராட்டற்குரியதாம். இவ்வாறு யாம் பொருள் காணா தொழியின் ஒடுக்கம் கூறார் என்று பண்டு கூறியதும் ஈண்டுக் காதலாள் என்றோதியதும் சொற்றிறந்தேறாது வாய் தந்தன கூறியவாறாம் என்றறிக. மன், ஓ. அசைச் சொற்கள். கோவலன் 30-34: ஆங்கு ............அகவையான் (இதன்பொருள்) ஆங்கு-அப்புகார் நகரின் கண்; பெருநிலம் முழுது ஆளும் பெருமகன் தலைவைத்த ஒரு தனிக் குடிகளோடு உயர்ந்து ஓங்கு செல்வத்தான் - நெடிய நிலவுலகத்தை முழுவதும் தனது ஒரு குடை நிழலின்கண் வைத்துத் தனியே அருளாட்சி செய்கின்ற மன்னன் குடியை முதற் குடியாக வைத்து நிரலாக எண்ணுதலையுடைய ஒப்பற்ற குடிகளுள் வைத்து மிக்குயர்ந்த செல்வத்தையுடைய குடியின்கண் தோன்றிய வாணிகன் ஒருவன் உளன்; வருநிதி பிறர்க்கார்த்தும் மாசாத்துவான் என்பான்-தனக்குள வொழுக்கினின்று செய்யும் அறுவகைத் தொழிலினாலே தனக்கு ஊதியமாக வருகின்ற பொருள்களை அப்பொருளில்லாத வறியோர்க்கு வழங்கி உண்பிக்கும் அவன் மாசாத்துவான் என்று பெயர் கூறப்படுவான்; இரு நிதிக்கிழவன்-மேலும் இரு நிதிக் கிழவன் என்னும் சிறப்புப் பெயருமுடையான்; மகன் ஈர் எட்டு ஆண்டு அகவையான்-அவ்வாணிகனுக்கு மகன் ஒருவன் உளனாயினன் அவன் அப்பொழுது பதினாறாட்டை யுட்பட்ட பருவத்தை யுடையவனாயிருந்தனன்; என்க. (விளக்கம்) பெருநிலம் என்றது சோழநாட்டை ஆளும் பெருமகன் என்றதனால் அரசன் என்பது பெற்றாம். குடியென நோக்குவார்க்கு அரசன் குடியும் ஒரு குடியே ஆகலான் ஆளும் பெருமகன்றலை வைத்த ஒரு தனிக் குடிகள் என்றார். ஒருதனிக் குடிகள் என்றது மிகவும் உயர்ந்த குடிகள் என்றவாறு. குடிகளோடு என்புழி மூன்றனுருபு ஏழாவதன்கண் மயங்கிற்று. இன்னுருபு என்பர் அடியார்க்கு நல்லார். வருநிதி என்றது அறத்தாற்றினின்று தன் குலத்திற்குரிய தொழில் செய்து அதற்கு ஊதியமாக வருகின்ற பொருள் என்றவாறு. முன்னர்ச் செல்வத்தான் என்றமையின் அஃதில்லாத வறியோரைப் பிறர் என்றார். ஆர்த்துதல் - ஊட்டுதல். அங்ஙனம் பிறரையூட்டுதலையே குறிக்கோளாகக் கொண்டவன் என்பது தோன்ற வருநிதி பிறர்க்கு வழங்கும் என்னாது ஆர்த்தும் என்று ஓதினார். எனவே, இவன் தன்குலத்தொழிலின்கண் வாகை சூடியவன் என்றாராயிற்று. என்னை? உழுதுபயன் கொண் டொலிநிரை ஓம்பிப் பழுதிலாப் பண்டம் பகர்ந்து - முழுதுணர ஓதி அழல்வழிப்பட் டோம்பாத ஈகையான் ஆதி வணிகர்க் கரசு (புறப்-மாலை-264) என்பது வாணிகவாகையின் வரலாறாகலின் என்க. மாசாத்துவான் : இயற்பெயர் இருநீதிக்கிழவன் : சிறப்புப் பெயர். 35-39 : அவனுந்தான்...........என்பான் மன்னோ (இதன்பொருள்) அவனுந்தான்-அம்மாசாத்துவான் மகன்றானும்; மண்தேய்த்த புகழினான் - தன் வள்ளன்மையாலே இந்நிலவுலகம் இடம் சிறிதென்னும்படி பரவிய பெரிய புகழை யுடையவனும்; பண் தேய்த்த மொழியினார்-பண்ணினது இனிமை சிறிதென்னும்படி பேரின்பம் பயக்கும் மொழியினையுடைய; மதிமுக மடவார் - நிறைவெண்டிங்கள் போன்ற அழகிய முகத்தையுடைய பொதுமகளிர் தன்னைக் கண்டுழி; காதலால் - தன்பாலெழுந்த காதல் காரணமாக; கண்டு ஏத்தும் செவ்வேள் என்று கொண்டு - இவன் நம்மனோர் கண்களாலே கண்டு வணங்குதற்பொருட்டு இவ்வாறுருவம் கொண்டு நம்மெதிரே வந்த சிவந்த திருமேனியையுடைய முருகனே என்று நெஞ்சத்திலே கொண்டு; ஆயத்து-தமது தோழியர் குழுவினிடத்தே; பாராட்டி -தனது அழகினைப் பலபடியாகப் புனைந்து; இசை போக்கி-இசை யெழீஇ; ஏத்தும் கிழமையான் - தொழற்குரிய பேரழகுடையவன்; கோவலன் என்பான் மன்னோ - கோவலன் என்று பெயர் கூறப்படுபவன் என்க. (விளக்கம்) மண்-நிலவுலகம்; அவன் புகழ் இந்நிலவுலகின்கண் அடங்காமையின் மண்ணைத் தேய்த்தபுகழ் என்றார். புகழ் ஈகையால் வருபுகழ், அவன் அன்னாதலைப் பின்னர்க் காட்டுதும். கொடுத்தான் எனப்படும் சொல்(புகழ் அடுக்கிய மூன்றுலகும் கேட்குமே என்றார் பிறரும். மடவார் ஈண்டுப் பரத்தை மகளிர், என்னை? குலமகளிர்க்கும் பிறன் ஒருவனைப் பாராட்டுதல் ஒவ்வாமையின் என்க. மதிமுக மடவார்.....காதலாற் கொண்டேத்தும் கிழமை கோவலனுக்கு அடிப்பட்டமைந்து கிடந்தமையை இதனால் அடிகளார் குறிப்பாக ஓதினர் என்றுணர்க. இதற்கு மாறாகக் கண்ணகியின்பால் வடமீனின் திறம் (கற்பு) அடிப்பட்டுக் கிடந்தமை முன்னர் ஓதினவையும் உணர்க. கோவலன் புகழ் பெரிதாயினும் அவனது கண்ணோட்டமில்லாத பரத்தமை யொழுக்கமாகிய பழி தேய்த்தொழித்தமை குறிப்பாகப் புலப்படுமாறு தேய்த்தபுகழ் என்று சொற்றிறம் தேர்ந்து அடை புணர்த்தார். அதுதானும் தேய்க்கப்பட்ட புகழ் என்றும் பிறிதொரு பொருளும் தோற்றுவித்தலறிக. செவ்வேள் - முருகக் கடவுள்; கண்டேத்தும் செவ்வேள்; இல்பொருளுவமை. இசை போக்கி - இசை யெழீஇப் பாடி, இசைபோக்கி என்றது புகழைக்கெடுத்து எனவும் ஒரு பொருள் தோன்ற நிற்றலுணர்க. மன், ஓ : அசைகள். அடியார்க்குநல்லார்-இனி மடவார் என்பதற்குப் பூமாதும் கலைமாதும் புவிமாது மென்று கூறி இவர் அழகிற்கும் அறிவிற்கும் ஆண்மைக்கும் இவனென்று உட்கொண்டு ஏத்தும் கிழமையான் எனினும் அமையும் என்பர். இவ்வுரை அமையுமாயிற் கொள்க. மொழியினால். என்பதும் பாடம். கண்ணகியை முற்கூறினார் பத்தினியை ஏத்துதல் உட்கோளாகலின் என்பர் அடியார்க்குநல்லார். அவளே காப்பியத் தலைவியாதலின் முற்கூறினார் எனினுமாம். 40-44 : அவரை................மணம் (இதன்பொருள்) அவரை-அந்தக் காதலரிருவரையும்; இரு பெருங் குரவரும் - அவர்தம் காதற் கேண்மையைக் குறிப்பாலுணர்ந்த அவர்தம் தாயரும் தந்தைமாரும்; ஒருபெரு நாளால் மண அணிகாண மகிழ்ந்தனர்-ஒரு நல்ல நாளிலே திருமணக் கோலம் செய்வித்துப் பலருமறிய வதுவைச் சடங்காற்றிக் கண்ணாற் காணவேண்டும் என்று தம் மூட்குழீஇ உறுதி செய்து மகிழ்வாராயினர்; மகிழ்ந்துழி-அவ்வாறு மகிழ்ந்த அப்பொழுதே; அணி இழையார் யானை எருத்தத்துமேல் இரீஇ மணம் மாநகர்க்கு ஈந்தார்-அழகிய அணிகலன அணிந்த மகளிர்சிலரை யானையின் பிடரிலேற்றுவித்துத் தாம் உறுதி செய்த அத்திருமண நாளைப் பெரிய அந்நகரத்தில் வாழ்வோர்க்கெல்லாம் அவர் வாயிலாய் அறிவித்தனர் என்க. (விளக்கம்) அவரை யென்றது தம்முட் காதல்கொண்டிருந்த அக் கண்ணகியையும் கோவலனையும் என்பதுபட நின்றது. இருபெருங்குரவர் என்றது கண்ணகியின் தாய்தந்தையரையும் கோவலன் தாய் தந்தையரையும் குறித்தவாறாம். இனி, அவ்விருவருடைய தந்தையர் எனக் கோடலுமாம். பெருநாள்-நல்லநாள். மண அணி-மணக்கோலம். மக்கள் மணக்கோலங் காணவேண்டும் என அவாவுதல் முதுகுரவர்க்கியல்பு. காணவேண்டும் எனத் தம்முட்குழீஇ உறுதிசெய்து மகிழ்ந்தனர் என்பது கருத்து. யானை யெருத்தத்து அணியிழையாரை இருத்தி அவர் வாயிலாய்த் திருமணச் செய்தியை அறிவித்தல் அக்காலத்துப் பெருநிதிக்கிழவர் வழக்கம் என்பது இதனாலறியப்படும். மணம்-மணச்செய்தி. ஈதல் - ஈண்டு அறிவித்தல். 45-47 : அவ்வழி..........எழுந்தது (இதன்பொருள்) அவ்வழி - அவ்வாறு திருமணச் செய்தி யறிவித்தபின்; முரசு இயம்பின - குறித்த நாளிலே முரசு முதலியன முழங்கின; முருடு அதிர்ந்தன-முழவு முதலிய இன்னிசைக் கருவிகள் முழங்கின; பணிலம் முறை யெழுந்தன - சங்குகளின் ஒலி முறைப்படி எழலாயின; வெள்குடை அரசு எழுந்தது ஓர்படி என - மங்கலமரபினவாகிய வெண்குடை முதலியன அரசன் திருவுலாப் போதரும்பொழுது எழுமாறுபோல; எழுந்தன-மிகுதியாக எழலாயின; அகலுள் மங்கல அணி எழுந்தது - இவ்வாற்றால் அப்புகாரினது அக நகரெங்கணும் திருமண விழாவினது அழகு தோன்றலாயிற்று என்க. (விளக்கம்) இஃது இசைப்பாடலாதலால் (1) திங்களைப்போற்றுதும் என்பது தொடங்கி, (12) ஓங்கிப் பரந்தொழுகலான் என்னும் துணையும், வாரநடையாகவும் (13) ஆங்கு என்பது தொடங்கி (38) ஈந்தார் மணம் என்னுந் துணையும் கூடை நடையாகவும் (39) அவ்வழி முரசியம்பின என்பது தொடங்கித் திரணடையாகவும் படிப்படியாக வுயர்ந்து ஆரோசையாக நடத்தலறிக. இனி, (41) நீலவிதானத்து என்பது தொடங்கி அமரோசையாய்ப் படிப்படியாக இறங்கி மீண்டும் வாரநடையாகச் செல்லுதலை அவ்வாறு பாடியுணர்க. முரசு வல்லோசைத் தோற்கருவியாதலின் அவ்வினத்துக் கருவிகளையும், முருடு இன்னிசைக் கருவியாதலின் அவ்வினத்துக் கருவிகளையும் இனம் செப்புமாற்றாற் குறித்து நின்றன. இனி, பணிலம் வதுவைச் சடங்குகளின்கண் காப்பணிதல் முதலிய சடங்குதோறும் அவ்வச் சடங்கின் தொடக்கத்தேயும் இறுதியிலேயும் ஒலிக்கப்படுமாகலின் பணிலம் முறை எழுந்தன என்றார். இதனை, பருத்தமணி முத்தமணல் பாய்சதுர மாகத் திருத்தியொரு வால்வனை பயின்று திடர்சூழத் தருப்பையினு னித்தலை வடக்கொடு கிழக்காய்ப் பரப்பின னதற்குமொரு வால்வளை பயின்றான் எனவருஞ் சூளாமணியானும் (1069) உணர்க. இனி, குடை, சிறப்புப்பற்றி மங்கலப் பொருள்களைக் குறித்து நின்றது, அவையிற்றை, அயின்முனை வாளும் வயிரத் தோட்டியும் கொற்றக் குடையும் பொற்பூங் குடமும் வலம்புரி வட்டமும் இலங்கொளிச் சங்கும் வெண்கண் ணாடியும் செஞ்சுடர் விளக்கும் கவரியுங் கயலும் தவிசுந் திருவும் முரசும் படாகையு மரசிய லாழியும் ஓண்வினைப் பொலிந்த வோமா லிகையுமென் றெண்ணிரண் டாகிய பண்ணமை வனப்பின் கடிமாண் மங்கலம் கதிர்வளை மகளிர் முடிமிசை யேந்தினர் முன்னர் நடப்ப எனவரும் பெருங்கதையால் (2:5:24-35) உணர்க. அகலுள் - அகன்ற உள்ளிடம்; அஃதாவது அகநகர். மணமகள் இல்லத்திருந்து முரச முதலியன முழங்க இம்மங்கலப் பொருள் சுமந்து கதிர்வளை மகளிர் மணமகளில்லத்திற்குச் செல்லுதலையே அடிகளார் அகலுள் மங்கல அணி எழுந்தது என்றார் எனக் கோடலுமாம். இனி அரும்பதவுரையாசிரியர், மங்கல அணியெழுந்தது என்பதற்கு, மாங்கலிய சூத்திரம் (நகரை) வலஞ்செய்த தென்பர். அங்ஙனம் வலஞ்செய்தல் மரபாயின் ஆராய்ந்து கொள்க. அவ்வழி முரசியம்பின........அணியெழுந்தது என்னும் இவ்வடிகள் தம்மோசையாலேயே திருமணவாரவாரத்தைத் தோற்றுவித்து விடுதலும் உணர்க. 48-53 : மாலை...........நோன்பென்னை (இதன்பொருள்) மாலை தாழ் சென்னி வயிரமணித் தூணகத்து-மலர்மாலைகள் தூங்கவிடப்பட்ட உச்சியினை யுடையவாய் வயிர மணிகள் பதிக்கப்பட்டனவும் ஆகிய தூண்களையுடையதொரு அழகிய மண்டபத்தின்கண்; நீல விதானத்து நிததிலப் பூம் பந்தர்க்கீழ் - நீலப்பட்டினாலியன்ற மேற்கட்டியின் கீழே முத்து மாலைகளாலே அமைக்கப்பட்ட அழகிய திருமணப்பந்தரின் கீழே; வான் ஊர் மதியம் சகடு அணைய-வானத்திலே இயங்காநின்ற திங்கள் ஆகிய கோளானது உரோகிணி என்னும் விண்மீனைச் சேராநிற்ப அந்த நன்னாளிலே; வானத்துச் சாலி ஒரு மீன் தகையாளை - அவ்வானத்தே தோன்றுகின்ற ஒப்பற்ற புகழையுடைய அருந்ததி என்னும் மீனை ஒத்த கற்பென்னும பெருந்தகைமையுடைய அக்கண்ணகியை; கோவலன்-அம்மாசாத்துவான் என்பான் மகனாகிய கோவலன்; மாமுது பார்ப்பான் - அறனறிந்து மூத்த சிறப்புடைய பார்ப்பனன்; மறை வழிகாட்ட-திருமணத்திற்கு மறைநூலிற் சொன்ன நெறியை முன்னின்று காட்டாநிற்ப; தீவலம் செய்வது - திருமணஞ் செய்துகொண்டு அவ்விருவரும் வேள்வித்தீயை வலஞ்செய்யும் இக்காட்சியை; காண்பார் கண் - அங்கிருந்து காண்கின்றவர் கண்கள்தாம்; நோன்பு என்னை முற்பிறப்பிலே செய்த தவந்தான் என் கொலோ? (என்று அடிகளார் வியந்தார்) என்க. (விளக்கம்) சகடு - உரோகிணி நாள். திங்கள் உரோகிணியோடு சேர்ந்த நாளைத் தமிழ்மக்கள் திருமணச் சடங்கிற்குச் சிறந்த நாளாகக் கொண்டிருந்தன என்பது இதனானும், அங்க ணிருவிசும்பு விளங்கத் திங்கட் சகட மண்டிய துகடீர் கூட்டத்துக் கடிநகர் புனைந்து கடவுட் பேணிப் படுமண முழவொடு பரூஉப் பண்ணை யிமிழ வதுவை மண்ணிய, எனவரும் அகநானூறு 139 ஆம் செய்யுளானும் உணர்க. இனி, மாமுதுபார்ப்பான் என்பதற்கு அடியார்க்குநல்லார் பிதாமகன்: (பிரமன்) புரோகிதனுமாம் என்பர் பிதாமகன் என்பது வேண்டா கூறலாம். காண்பார்கள் எனக் கண்ணழித்துக் கோடலுமாம். இனி, காண்பார்கண் நோன்பென்னை? என்பது நூலாசிரியர் கூற்றாகக் கோடலே சிறப்பாம். என்னை? இம்மணமகள் போன்று வாழ்க்கைத் துணைவியானவள் தன் கற் பொழுக்கத்தின் மேன்மை காரணமாக வானவர் வந்து எதிர்கொண்டழைப்ப வானவூர்தியிற்றன் கணவனொடு விண்ணகம் புக்க திருமாபத்தினி பிறளொருத்தி உலகிலின்மையால் இவள் கணவனொடு தீவலஞ் செய்யக் கண்டவர் செய்தவம் பெரிதும் உடையராதல் வேண்டும் என அடிகளார் வியந்தவாறாம் என்க. காண்பார் கண் நோன்பென்னை என்பதற்கு அடியார்க்கு நல்லாரை யுள்ளிட்ட உரையாசிரியர், காண்கின்றவர் கண்கள் முற்பவத்திற் செய்த தவம் யாதுகாணென்பாராயும் என வோதிய வுரைக்குச் செய்யுளிடந்தாராமை யறிக. (1) திங்களைப் போற்றுதும் என்பது தொடங்கி; (46) காண்பார் காணோன் பெண்னை? என்பதீறாக அடிகளார் தாம் தொடங்கும் இப்பேரிலக்கியத்திற்கு ஆக்கமாகத் திங்கள் முதலியவற்றின் வாயிலாய்த் தமக்குப் புலப்படுகின்ற வழிபடுகடவுளை வாழ்த்தி இதனைத் தோற்றுவாய் செய்தமையால் இத்துணையும் கடவுளை வாழ்த்திய மங்கல வாழ்த்துப் பாடல் என்க. இனி, அடிகளார் தோற்றுவாய் செய்த கண்ணகியையும் கோவலனையும் குலமகளிர் கட்டிலேற்றி அவரை வாழ்த்திய மணமங்கல வாழ்த்தினை ஓதுகின்றார் என்று கொள்க. 54-59 : விரையினர்............முகிழ்த்த முரலர் (இதன்பொருள்) விளங்கு மேனியர்-கண்ணகியின் கைபற்றிக் கோவலன் வேள்வித்தீயை வலஞ்செய்து தொழுத பின்னர் ஆங்குத் தளிரெனத் திகழும் மேனியையுடைய மங்கைப்பருவத்து மகளிர்கள்; விரையினர் மலரினர் உரையினர் பாட்டினர்-விரையேந்தினரும் மலரேந்தினரும் புகழெடுத்தோதுவாரும் வாழ்த்துப்பாடல் பாடுவாரும் ஆகவும்; ஒசிந்த நோக்கினர்-ஒதுங்கிப் பார்க்கும் பார்வையினையுடைய மடந்தைப் பருவத்து மகளிர்கள்; சாந்தினர் புகையினர் தயங்கு கோதையர்-சாந்தேந்தினரும் புகையேந்தினரும் விளங்குகின்ற மலர் மாலை யேந்தினருமாகவும்; ஏந்து இளமுலையினர்-மதலையின்றமையின் தீம்பால் சுரந்து அணந்த இளமுலையினையுடைய அரிவைப் பருவத்து மகளிர்கள்; இடித்த சுண்ணத்தர் விளக்கினர் கலத்தினர்-இடிக்கப்பட்ட சுண்ணமேந்தினரும் விளக்கேந்தினரும் அணிகலன் ஏந்தினரும் ஆகவும்; முகிழ்த்த மூரலர் - தோன்றிய புன்முறுவலையுடைய தெரிவைப் பருவத்து மகளிர்; விரிந்த பாலிகை முளைக் குடம் - விரிந்த முளைகளையுடைய பாலிகை ஏந்தினரும் நிறைகுடம் ஏந்தினரும் ஆகவும்; நிரையினர் - அத் திருமண மக்களை வலம்வந்து குழீ இயினர் என்க. (விளக்கம்) விளங்கு மேனியர், விரையினராகவும் மலரினர் ஆகவும் உரையினரும் பாட்டினரும் ஆகவும், ஒசிந்த நோக்கினர் சாந்தினர் முதலியோரும் ஆகவும், ஏந்தின முலையினர் சுண்ணத்தர் முதலியோராகவும், மூரலர் பாலிகை ஏந்தினர் முதலியோராகவும் வந்து நிரையினர் என்க. நிரையினர் நிரம்பினர். இவருள் விளங்குமேனியர் என்றது மங்கைப் பருவத்து மகளிரை; ஒசிந்த நோக்கினர் என்றது மடந்தைப்பருவத்து மகளிரை; ஏந்திள முலையினர் என்றது தாய்மை எய்திய அரிவைப்பருவத்து மகளிரை; முகிழ்த்த மூரலர் என்றது தெரிவைப்பருவத்து மகளிரை. இவ்வாறு வேறுபாடு கண்டு கொள்க. விரை முதலியன மங்கலப் பொருள்கள். மேலே போதொடு விரிகூந்தற் பொலனறுங் கொடியன்னார் என்றது பேரிளம் பெண்டிரை. இவரைச் செம்முத பெண்டிர் என்றும் கூறுப. இச்செம்முது பெண்டிரே மணமக்களை மங்கல நல்லமளியேற்றி வாழ்த்துவோர் என்பதுமறிக. இவ்வாற்றால் அடிகளார் எழுவகைப் பருவத்துமகளிருள் வைத்துப் பேதைப் பருவத்து மகளிரையும் பெதும்பைப் பருவத்து மகளிரையும் விடுத்து, ஏனைய ஐவகைப் பருவத்து மகளிரையும் கூறி அவ்வப் பருவத்துக் கேற்ற செய்கையையும் அழகாகக் கூறியுள்ளமை ஆராய்ந்துணர்ந்து கொள்க. பேதைப் பருவத்தினர் தம் பிள்ளைமைத் தன்மையானும் பெதும்பைப் பருவத்தினர் தங் கன்னிமையின் நாணமிகுதியானும் இக்குழுவினுள் கூடவொண்ணாமை யுணர்க. இனி, விரை முதலியன மங்கலமாக வேந்தி மகளிர் வருதலை, ஆடி யேந்தினர் கலனேந்தினர் அவிர்ந்துவிளங்கு மணியிழையினர் கோடியேந்தினர் பட்டேந்தினர் கொழுந்திரையலின் செப்பேந்தினர் வண்ணமேந்தினர் சுண்ணமேந்தினர் மான்மதத்தின் சாந்தேந்தினர் கண்ணியேந்தினர் பிணையலேந்தினர் கவரியேந்தினர் தூபமேந்தினர் எனவரும் வழக்குரைகாதையானும் (13-16) உணர்க. இது திருமணவிழவாகலின் விளக்கும் பாலிகையும் நிறைகுடமும் பிறவும் கூறப்பட்டன. ஏந்தினர் என்னும் சொல் யாண்டும் தந்துரைக்க. 60-64 : போதொடு.........ஏற்றினார் தங்கிய (இதன்பொருள்) போதொடு விரி கூந்தல் பொலன் நறுங் கொடியன்னார்-இங்ஙனம் மங்கலப் பொருளேந்தி வந்த மகளிர் சூழுவொடு வந்த செம்முது பெண்டிராகிய மலரோடு விரிந்த கூந்தலையும் உடைய பொன்னிறமான நறிய வானவல்லியென்னும் பூங்கொடியையே போல்வாராகிய செம்முது பெண்டிர்; அங்கண் உலகில் அருந்ததி அன்னாளை - அழகிய இடங்களையுடைய இந்நிலவுலகத்தே தோன்றிய அருந்ததி போல்வாளாகிய கண்ணகியை நோக்கி; காதலன் பிரியாமல் கவவுக்கை நெகிழாமல் தீது அறுக என ஏத்தி இந்நங்கை நல்லாள் தன் காதற் கணவனைக் கண்ணினும் நெஞ்சினும் எஞ்ஞான்றும் பிரியாமற் புணர்வோளாகுக என்றும் இவள் காதலன்றானும் இவளை அகத்திட்ட கை நெகிழாமல் எஞ்ஞான்றும் இவள்பாலே உறைவானாக என்றும், இவ்விருவர்பாலும் தீங்குகள் இல்லையாகுக வென்றும்; சில் மலர் தூவி சிலவாகிய மலர்களைத் தூவித் தம் வழிபடு தெய்வத்தை வாழ்த்தி; தங்கிய மங்கல நல்லமளி ஏற்றினார் - முன்னரே கோவலன் ஏறியிருந்த அழகிய திருமணக் கட்டிலின் மேலேற்றியவர் என்க. (விளக்கம்) செம்முது பெண்டிராகலின் ஏனைய மகளிர் போலத் தம் கூந்தலைக் கை செய்யாமல் வாளா அள்ளிச்செருகி மங்கலத்தின் பொருட்டு மலர்மட்டும் அக்கூந்தலிற் செருகியிருந்தமை தோன்ற போதொடு விரிகூந்தல் பொலனறுங் கொடியன்னார் என்றனர். உலகின் அருந்ததி: இல்பொருளுவமை. தங்கிய நல்லமளி என்க. தங்கிய-கோவலன் ஏறியிருந்த என்க. ஏற்றியவர் - பெயர். 65-68 : இப்பால்.............எனவே (இதன்பொருள்) இப்பால்-பின்னர்; செருமிகு சினவேல் செம்பியன் - போரின்கண் எஞ்ஞான்றும் மேம்பட்டு விளங்குகின்ற வெகுளியையுடைய வேற்படையை உடைய நம் மன்னனாகிய சோழன், இமயத்து இருத்திய வாள் வேங்கை - தனது வெற்றிக்கறி குறியாக இமய மலையிலே பொறித்து வைத்த வாள் போலும் வரிகளையுடைய புலியிலச்சினையானது; பொற்கேட்டு உப்பாலை உழையதா-எஞ்ஞான்றும் அம்மலையினது அழகிய பொற் கோட்டினது இப்புறத்ததாயே நிலைபெறுவதாக! என்றும்; எப்பாலும் ஒரு தனி ஆழி உருட்டுவோன என - அவன்றான் எஞ்ஞான்றும் இவ்வுலகத்தின் எப்பகுதியிலும் தனது ஒப்பற்ற சிறப்புடைய ஆணைச்சக்கரத்தைச் செலுத்துவோனாகுக என்றும் வாழ்த்தா நின்றனர் என்க. (விளக்கம்) இப்பால் என்றது ஏற்றிய பின்னர் என்றவாறு. வாள் போலும் வரிகளையுடைய வேங்கை என்க. உப்பாலை என்றது இப்புறத்தில் (தென்பாலில்) என்றவாறு. அவன் வெற்றி இமயங்காறும் நிலை பெறுக என்பது கருத்து உருட்டுவோன் ஆகுக என்று வாழ்த்தினர் எனச் சில சொற்பெய்து முடிக்க. மடவார் கற்பும் மாதவர் நோன்பும் பிறவுமாகிய அறமெல்லாம் செங்கோன்மையால் நிலை பெறுதலின் அரசனை வாழ்த்திய வாறாம். காதலாள் பெயர் மன்னும் கண்ணகி என்றமையால் உள்ளப் புணர்ச்சி யளவினமைந்த களவு மணமும் இருபெருங் குரவரும் மணவழி காணமகிழ்ந்தனர் என்றமையால் அதன் வழித்தாய கற்புமே ஈண்டுக் கூறப்பட்டன என்க. இதனை, பிரசாபத்தியம் என்பர் அடியார்க்கு நல்லார். பா-இது மயங்கிசைக் கொச்சகக்கலிப்பாவி னியன்ற இசைத் தமிழ்ப்பாடல். மங்கல வாழ்த்துப் பாடல் முற்றிற்று.


source: wikipedia

text: எவரெசுட்டு சிகரம் (அல்லது எவரெஸ்ட் சிகரம்), நேபாளத்தில் சாகர்மா என்றும், சீனாவில் சோமோலுங்குமா என்றும் அழைக்கப்படுகிறது. இது உலகிலேயே யாவற்றினும் மிக உயர்ந்த கொடுமுடியாகும். இது கடல் மட்டத்திலிருந்து 8,848 உயரம் மீட்டர் (29,029 அடி) ஆகும். இமயமலையின் மஹாலங்கூர் மலைத்தொடரில் எவரெஸ்ட் மலை அமைந்து உள்ளது. மேலும், பூமியின் மையத்தில் இருந்து அளக்கப்பட்டால், 5 வது உயரமான மலை ஆகும். இது இமயமலையின் பிரிவில் அமைந்துள்ளது. சீனா (திபெத் தன்னாட்சிப் பகுதி) மற்றும் நேபாளம் இடையேயான சர்வதேச எல்லையானது எவரெஸ்ட் சிகரத்தின் உச்சியில் உள்ளது. அதன் மேல்பகுதியில் அண்டை சிகரங்கள் இலோட்ஃசே மலை, 8,516 மீ (27,940 அடி); நபுட்சே, 7,855 மீ (25,771 அடி), மற்றும் சாங்சே, 7,580 மீ (24,870 அடி) ஆகும். 1856 ஆம் ஆண்டில், இந்தியாவின் கிரேட் டிரிகோனெமெட்டிகல் சர்வே ஆஃப் இந்தியா எவரெஸ்ட்டின் உயரத்தை முதலில் வெளியிடப்பட்டது. பின்னர் பீக் XV என அழைக்கப்பட்டு, 8,840 மீ (29,002 அடி) என நிறுவியது. சீனா மற்றும் நேபாளால் அங்கீகரிக்கப்பட்ட தற்போதைய அதிகாரபூர்வ உயரம் 8,848 மீ (29,029 அடி) 1955 ஆம் ஆண்டு இந்திய ஆய்வின் மூலம் இது நிறுவப்பட்டது, பின்னர் 1975 ஆம் ஆண்டு சீன ஆய்வு ஒன்றால் இது உறுதிப்படுத்தப்பட்டது. 2005 ஆம் ஆண்டில், சீனா மலை உயரத்தை 8844.43 மீ என அளந்தது. சீனாவிற்கும் நேபாளத்திற்கும் இடையில் எவரெஸ்டின் உயரம் பற்றிய வாதம் 2005 முதல் 2010 வரை ஐந்து ஆண்டுகள் நீடித்தது. சீனா மலையின் உயரத்தை பாறையின் உயரம்வரை 8,844 மீட்டர் உயரம் என்று வாதிட்டது, ஆனால் நேபாளம் அதன் பனி உயரம் 8,848 மீட்டர் என்ற அளவே சரி என்றது. 2010 ஆம் ஆண்டில் எவரெஸ்ட் உயரம் 8,848 மீ என்று இரு தரப்பினரிடனும் ஒரு உடன்பாடு ஏற்பட்டது, எவரெஸ்ட் சிகரத்தின் உயரம் 8,844 மீ என சீனாவின் கூற்றை நேபாளம் அங்கீகரிக்கிறது. இந்திய பிரிட்டிஷ் சர்வேயர் ஜெனரல் ஆண்ட்ரூ வாவ் ஒரு பரிந்துரையின் பேரில். 1865 ஆம் ஆண்டில், எவரெஸ்ட் என்ற அதிகாரப்பூர்வ ஆங்கில பெயரை ராயல் புவியியல் சமூகம் வழங்கியது. பல்வேறு உள்ளூர் பெயர்கள் இருப்பதாகத் தோன்றியதாலும், ஜார்ஜ் எவரெஸ்டின் ஆட்சேபனைகள் இருந்த போதிலும், வு பதவிக்கு வந்த பிறகு, மலைக்கு தன் முன்னோடியின் பெயரை தேர்வு செய்தார். எவரெஸ்ட் சிகரம் பல ஏற்ற வீரர்களை ஈர்க்கிறது, அவற்றில் சிலர் மிகவும் அனுபவமுள்ள மலையேறிகளாவர். இரண்டு முக்கிய ஏறும் வழிகள் உள்ளன, நேபாளத்தில் தென்கிழக்குப்பகுதியில் ("நிலையான பாதை" என அழைக்கப்படும்) பாதை ஒன்று மற்றும் சீனாவின், திபெத்தின் வடக்கில் உள்ள ஒரு பாதை. நிலையான பாதைகளில் ஏற கணிசமான தொழில்நுட்ப சவால்கள் இல்லாதபோதும், உயரத்தில் ஏறும்போது ஏற்படும் வாத நோய், வானிலை, காற்று, பனிச்சரிவுகள், பனிப்பொழிவு போன்ற குறிப்பிடத்தக்க ஆபத்துகள் எவரெஸ்ட் சிகரத்தில் உள்ளன. 2016 ஆம் ஆண்டுவரை மலை மீது 200 க்கும் மேற்பட்ட சடலங்கள் உள்ளன. இதில் சில இடங்களின் அடையாளங்களாகவும் செயல்படுகின்றன. இது நேபாள-திபெத்திய எல்லையில் அமைந்துள்ளது. இக்கொடுமுடியை 1953ஆம் ஆண்டு மே மாதம் 29ம் நாள் முதன் முதலாக எடுமண்டு இல்லரி என்னும் நியூசிலாந்துக்காரரும் டென்சிங் நார்கே என்னும் நேப்பாளத்து செர்ப்பாக்காரரும் ஏறி கொடி நாட்டி உலக சாதனை நிகழ்த்தினார்கள். இது உலகிலேயே ஒப்பரிய சாதனைகளில் ஒன்றாகக் கருதப்படுகிறது. நில உருண்டையின் உச்சிக்கோடுதனையே (கோடு = மலை உச்சி) மனிதன் வென்றுவிட்டான் என்று எண்ணி உலகம் பெருமைப்பட்டது. மலையேற்றத்தில் மிகத்தேர்ந்தவர்கள் மட்டுமே எவரெசுட்டு உச்சியை எட்ட முடியும் என்றாலும் அண்மையில் இரு கால்களும் இல்லாதவரும், கண் பார்வை அற்றவர்களும் இக்கொடுமுடியை எட்டிப் புகழ் படைத்துள்ளனர். எவரெசுட்டுக்கு பல பழம்பெயர்கள் வழக்கில் உள்ளன. தேவ'கிரி, தேவ'துர்கா என்று வடமொழியிலும், (அண்மைக்காலத்தில், சுமார் 1960ல் இருந்து சாகர்மாதா என்றும்), திபேத்திய மொழியில் கோமோலுங்குமா (= அண்டங்களின் தாய்) என்றும் அழைக்கப்படுகின்றது. இம்மலை ஆண்டொன்றுக்கு 4 மில்லி மீட்டர் உயரம் கூடுவதாக அறிஞர்கள் கண்டுள்ளனர். இப்பெருமலைத்தொடர் எவ்வாறு உருவாகியது என்பதற்கு இமயமலை கட்டுரையைப் பார்க்கவும். உயர அளவீடும் பெயர் சூட்டும் இராதானாத் சிக்தார் (1813–1870) என்னும் வங்காளத்து இந்தியரே முதன் முதலாக 1852 ஆம் ஆண்டில் இதன் உயரம் சுமார் 8,848 மீட்டர் என்று கண்டுபிடித்தார். அவர் சுமார் 240 கி.மீ தொலைவில் இருந்து கொண்டே தியோடலைட்டு என்னும் கருவியினால் முக்கோண முறையின் அடிப்படையில் இதன் உயரத்தைக் கணித்தார். இச்சிகரத்தை முறைப்படி அளவிடும் முன் இதனை கொடுமுடி-15 என்றுமட்டும்தான் குறித்து வைத்திருந்தார்கள். பின்னர் நில அளவை அணியின் தலைவராக இருந்த சியார்ச் எவரெசுட்டு (George Everest) என்பவரின் பெயரை இக்கொடுமுடிக்கு ஆங்கிலேயர் ஆண்ட்ரூ வாகு (Andrew Waugh) என்பவர் சூட்டினார். இச்சிகரம் கடல் மட்டத்திலிருந்து 28844 அடி உயரமுடையது. எவரெசுட்டு சிகரத்தின் உயரமும், உருவாக்கமும் எவரெசுட்டு சிகரம் பூமியின் இளம் சிகரங்களில் ஒன்றாகும். இது பெரும்பாலுமாக வலுவூட்டப்பட்ட படிவுக்கலன்கள் மற்றும் உருமாறி பாறைகளைக் கொண்டுள்ளன. நவீன டெக்டோனிக் கொள்கையின்படி இமயமலை இந்திய ஆஸ்திரேலிய தட்டு மற்றும் யூரேசியன் கண்டங்களிடையே நிகழ்ந்த மோதலால் உருவாகியது. இது தான் மடிப்பு மலை என்று கூறுகிறோம். இந்த மடிப்பு மலைகளில் எவரெசுட்டும் ஒன்று ஆகும். வடக்கு நோக்கி நகர்ந்த இந்திய-ஆஸ்திரேலிய தகடுக்கும் யுரேசியன் தகடுக்கும் 7 கோடி ஆண்டுகள் முன்பு இந்த மோதல் தொடங்கியது . 5 கோடி ஆண்டுகளுக்கு முன்பு, இந்த வேகமாக நகரும் இந்திய ஆஸ்திரேலிய தகடு முழுமையாக தெதைஸ் பெருங்கடலை மூடிவிட்டது, இதன் இருப்பு அங்குள்ள படிவ பாறைகள் மற்றும் எரிமலைகள் மூலம் அறியப்படுகின்றது. இந்த படிவுகள் அடர்த்தி குறைவாக இருந்ததால் அவை கடலின் கீழே போகாமல் ஒன்று சேர்ந்து மலையை உருவாக்கின. இந்திய ஆஸ்திரேலிய தட்டு கிடைமட்டமாக நகர்வதால் திபெத்திய பீடபூமி உயர்ந்து வருகிறது. மியான்மரில் உள்ள அரகான் யோமா உயர்நிலங்கள் மற்றும் வங்காள விரிகுடா பகுதியில் உள்ள அந்தமான் மற்றும் நிக்கோபார் தீவுகள் இந்த மோதலால் உருவாகியது. இன்னும் இந்திய ஆஸ்திரேலிய தட்டு வருடத்திற்கு 67 மிமீ நகர்ந்து வருகிறது, மற்றும் அடுத்த 10 மில்லியன் ஆண்டுகளில் இது ஆசியாவினுள் 1,500 கிமீ நகரும். இந்திய-ஆசிய குவிதல் ஆண்டிற்கு 20 மிமீ தெற்கு இமாலய முகப்பின் அழுத்தத்தால் உறிஞ்சப்படுகிறது. இதனால் இமயமலை ஆண்டிற்கு 5 மிமீ உயர்கிறது. இந்தியத் தகடு, ஆசியத் தகடுகள் நுழைவதால் இப் பகுதியில் அடிக்கடி நில நடுக்கம் ஏற்படுகின்றது உயரம் பற்றிய கருத்துவேறுபாடு நேபாளம் இதன் உயரத்தை 8848மீ என்று அதிகாரபூர்வமாக அறிவித்துள்ளது. ஆனால் சீனா இதன் உயரம் 8844மீ என்கிறது. சீனா அரசு எவரெசுட்டின் உயரத்தை அளக்க அதன் சிகரத்தை அளவுகோலாக கொள்ளவேண்டும் என்கிறது. நேபாளம் சிகரத்தில் உள்ள பனிக்கட்டியையும் கணக்கில் கொள்ளலாம் என்கிறது. உலகின் மற்ற கொடுமுடிகளின் உயரம் அதன் உச்சியில் உள்ள பனியை கணக்கில் கொண்டுதான் அளக்கப்படுகிறது என்று நேபாளம் கூறுகிறது. உயரம் தொடர்பாக நேபாளத்திற்கும் சீனாவிற்கும் நடந்த பேச்சில் இறுதியான உடன்பாடு எட்டப்படவில்லை. 1999 மே மாதத்தில் அமெரிக்க குழு புவியிடங்காட்டி கொண்டு எவரெசுட்டின் உயரம் 8850மீ என்று கணித்தது, ஐக்கிய அமெரிக்க நில அளவாய்வத் துறை 8850மீ என்பதையே பயன்படுத்துகிறது. இதை நேபாளம் ஏற்கவில்லை. குறிப்பிடத்தக்க எவரெசுட்டு ஏறிய பதிவுகள் 2010 ஏறும் பருவத்தின் முடிவில், 3,142 தனிநபர்கள் உச்சி தொட்டுள்ளனர். மின் பகதூர் செர்ஷன் தனது முதல் முயற்சியிலேயே உச்சியை அடைந்த போது அவருக்கு கிட்டத்தட்ட 77 வயது அப செர்ப்பா உச்சியை 21 முறை அடைந்துள்ளார். 1922 - ஜார்ஜ் பின்ச் மற்றும் கேப்டன் சி ஜெஃப்ரி புரூஸ் 8,000 மீட்டர் (26,247 அடி) முதல் ஏறு, 1952 – 1952 சுவிஸ் எவரெஸ்ட் பயணம் மூலம் தென் கோல், முதல் ஏறு 1953 – 1953 பிரிட்டிஷ் எவரெஸ்ட் பயணமாக நார்கே மற்றும் எட்மண்ட் ஹிலாரி டென்சிங் முதல் ஏற்றம் 1975 - ஜுங்கோ, முதல் பெண் ஏற்றம், 1978 - ரீன்ஹோல்ட் மெஸ்னர் மற்றும் பீட்டர் ஹபெலெர் ஆக்சிஜனை இல்லாமல் முதல் ஏற்றம் 1980 - ரீன்ஹோல்ட் மெஸ்னர் , முதல் தனி ஏற்றம் 1988 - ஜீன் மார்க் பொய்வின், மிதப்பான் மூலம் முதல் ஏற்றம் 1995 - அலிசன் ஹார்க்ரீவஸ் ,ஆக்சிஜன் இல்லாமல் முதல் பெண் ஏற்றம் 1998 -. வேகமான 20 மணி நேரத்தில் ,ஆக்சிஜனை இல்லாமல், முதல் ஏற்றம் 2000 – Davo Karničar மூலம் ஸ்கை முதல் வம்சாவளியை 2001 - எரிக் வெய்ன்மேயர், ஒரு பார்வையற்றவர் முதல் ஏற்றம் 2004 - செர்ப்பா, 8 மணி நேரம், 10 நிமிடங்களில் முதல் ஏற்றம் மேற்கோள்கள் வெளியிணைப்புகள் Mount Everest on Himalaya-Info.org (German) 360 panorama view from top of Mount Everest – large dimension drawing National Geographic site on Mt. Everest NOVA site on Mt. Everest Imaging Everest, a collection of photographs Panoramas: North South Interactive climb of Everest from Discovery Channel Mount Everest on Summitpost Full list of all ascents of Everest up to and including 2008 (in pdf format) Summits and deaths per year Mount Everest panorama, Mount Everest interactive panorama (QuickTime format), Virtual panoramas National Geographic, 2015 article with info-graphic on climbing routes சிகரங்கள் எண்ணாயிரம் மீட்டரை மீறும் மலைகள் இமயமலைத் தொடர் நேபாள மலைகள் சீன மலைகள்


தற்காலத்தில் சீனாவின் பாரம்பரியப் பண்பாட்டைப் பாதுகாக்க, கலைஞர்கள் பலர் பாடுபட்டு வருகின்றனர். எடுத்துக்காட்டாக, பாரம்பரிய இசை நாடகங்களின் கையேற்றலைத் தூண்டும் பொருட்டு, அரசு வாரியங்கள் அதிக நிதியுதவி வழங்கியுள்ளது. ஆனால், சீன மக்களிடையே பெரும்பாலோர் இந்த இசை நாடகங்களை விரும்பவில்லை. பெரும்பாலான சீன மக்கள், பாரம்பரிய பண்பாட்டை அன்றாட பண்பாட்டு நுகர்வின் முக்கிய அம்சமாகக் கொள்ள விரும்பவில்லை. அதனால் இந்நிலைமையின் காரணத்தைப் பகுத்தாய்வு செய்ய வேண்டும் என்று யே சியாவ் காங் கருத்துத் தெரிவித்தார். நேயர்களே, "சீனாவின் கிராமப்புறப் பண்பாட்டு பாதுகாப்பு " பற்றிக் கேட்டீர்கள். இத்துடன், இன்றைய "சீனப் பண்பாடு" நிகழ்ச்சி நிறைவுறுகிறது. அடுத்த வாரம் சீன பண்பாட்டு நிகழ்ச்சியை கேட்க தவறாரீர்கள்.


சர்வாதிகார ஆட்சியிலியிருந்து விடுதலை பெற்றதை மறக்காதீர்! - மைத்திரி சுட்டிக்காட்டு May 1st, 2018 அன்று பிரசுரிக்கப்பட்டது. “மூன்று தசாப்த கால இனப் பிரச்சினையிலிருந்தும் சர்வாதிகாரத்தை நோக்கி நகர்ந்து கொண்டிருந்த தான்தோன்றித்தனமான ஆட்சியிலிருந்தும் விடுதலைபெற்று பலமானதொரு ஜனநாயக தேசத்தைக் கட்டியெழுப்புவதற்கான பாதையில் பயணிக்கும் நாம் மறந்துவிடக் கூடாத வகையில் வரலாறு நமக்கு கற்றுத்தந்த இப் பாடங்களையே இந்த மே தினம் எமக்கு மீண்டும் நினைவூட்டுகின்றது.” – இவ்வாறு ஜனாதிபதி மைத்திரிபால சிறிசேன தெரிவித்துள்ளார். ஜனாதிபதியின் ஊடகப்பிரிவு அனுப்பிவைத்துள்ள மே தினச் செய்தியிலேயே மேற்கண்டவாறு குறிப்பிடப்பட்டுள்ளது. “அடிமைச் சங்கிலி எந்த அளவு வலுவானதாக இருந்தபோதிலும் சுதந்திரத்திற்கான உறுதிப்பாட்டினால் ஒன்றுபட்ட மனித சக்தியினால் அதனை உடைத்தெறிய முடியும் என்பதனை அழிக்கமுடியாத வகையில் மனிதக் குருதியினால் பொறிக்கப்பட்ட வரலாற்றுச் சிறப்புமிக்க சிக்காகோ ஹேமார்கட் தொழிலாளர் எழுச்சியை நினைவுகூரும் வகையில் கொண்டாடப்படும் சர்வதேச தொழிலாளர் தினத்திற்கான இந்த வாழ்த்துச் செய்தியினை, அன்று முதல் இன்று வரை மானிட சுதந்திரத்திற்காகவும் உரிமைகளுக்காகவும் இரத்தம் சிந்திய ஒட்டுமொத்த தொழிலாளர் வர்க்கத்திற்கும் அஞ்சலி செலுத்தியவாறே அனுப்பி வைக்கின்றேன். மனித நாகரிகமானது, இயற்கையின் சவால்களைக் கண்டு அஞ்சாத மனித உழைப்பினாலேயே உருவாக்கப்பட்டது. ஒரு சிறு பிரிவினர் அல்லது வகுப்பினரின் பிடிக்குள் சிக்கியிருந்த மனித நாகரிகத்தின் அந்த மகத்தான படைப்புக்கள், சுதந்திரத்திற்கான தொடர் போராட்டங்களில் ஈடுபட்ட மக்கள் பலத்தினாலேயே பொது மனித உரிமைகளாக மாற்றம் பெற்றன. மூன்று தசாப்த கால இனப் பிரச்சினையிலிருந்தும் சர்வாதிகாரத்தை நோக்கி நகர்ந்து கொண்டிருந்த தான்தோன்றித்தனமான ஆட்சியிலிருந்தும் விடுதலைபெற்று பலமானதொரு ஜனநாயக தேசத்தைக் கட்டியெழுப்புவதற்கான பாதையில் பயணிக்கும் நாம் மறந்துவிடக் கூடாத வகையில் வரலாறு நமக்கு கற்றுத்தந்த இப் பாடங்களையே இந்த மே தினம் எமக்கு மீண்டும் நினைவூட்டுகின்றது. இலங்கை, உழைக்கும் வர்க்கத்தினரின் உரிமைகள் தொடர்பில் சர்வதேச தொழிலாளர் அமைப்பு உள்ளிட்ட சர்வதேச நிறுவனங்களின் உடன்படிக்கைகளுடனும் கோட்பாடுகளுடனும் இணங்கிச் செயற்படும் ஒரு நாடாகும். தோட்டத் தொழிலாளர்களுக்கு சொந்தமாக வீடுகளைப் பெற்றுக் கொடுத்தல், தனியார் துறையினரின் அடிப்படை சம்பள எல்லையை சட்டரீதியாக உறுதி செய்தல், வீட்டுத் தொழிலாளர்களை தொழிற் சட்டத்தின் கீழ் கொண்டுவருதல் மற்றும் பிரசவ விடுமுறை தொடர்பில் நிலவிவரும் வேறுபாடுகளை இல்லாது செய்தல் போன்ற விடயங்களில் அத்தகைய சர்வதேச உடன்படிக்கைகளுக்கு மதிப்பளித்து, உழைப்பிற்கு உரிய கௌரவத்தினைப் பெற்றுக் கொடுக்க வேண்டும் என்ற நோக்கத்துடனேயே நாம் செயற்பட்டு வருகின்றோம். ஒரு நாடு என்ற வகையில் நாம் அடைய வேண்டிய பொருளாதார சுபீட்சத்திற்காக கூட்டுப் போராட்டங்களில் ஈடுபடுவதுடன் இன, மத வேறுபாடுகள் அற்ற பொது மானிட சுதந்திரத்திற்காக அணிதிரளும் ஒட்டுமொத்த தொழிலாளர்களுக்கும் எனது வணக்கத்தை தெரிவித்துக்கொள்ளும் அதேவேளை, அவர்களின் போராட்டங்களுக்கு எனது வாழ்த்துக்களையும் தெரிவித்துக் கொள்கின்றேன்” – என்றுள்ளது.


வண்ண விளக்குகளால் அலங்கரிக்கப்பட்ட வெள்ளி இரதம் இரவு முழுவதும் பினாங்கு நகரை வலம்வரும் திருக்காட்சி சிறப்பு வாய்ந்த ஒன்றாகும் .நூற்றாண்டுகளுக்கு மேலாக (123 ஆண்டுகள்) பவனி வரும் இந்த வெள்ளி இரதத்தின் வரலாறு சரித்திரப் பெருமையும் புகழும் வாய்ந்ததாகும்.


காவல்துறையினரைத் தாக்கியது நாம் தமிழர் கட்சியினர் இல்லை! – சீமான் பத்திரிகையாளர் சந்திப்பு


சிபிஎஸ்இ 10-ம் வகுப்பு தேர்வு முடிவு வெளியீடு 99.61% தேர்ச்சியுடன் தமிழகம் முதலிடம் - kalviseithi Home CBSE சிபிஎஸ்இ 10-ம் வகுப்பு தேர்வு முடிவு வெளியீடு 99.61% தேர்ச்சியுடன் தமிழகம் முதலிடம் சிபிஎஸ்இ 10-ம் வகுப்பு தேர்வு முடிவு வெளியீடு 99.61% தேர்ச்சியுடன் தமிழகம் முதலிடம் Kalviseithi 7:57 AM CBSE, சிபிஎஸ்இ 10-ம் வகுப்பு பொதுத் தேர்வில் தமிழகத்தில் 99.61 சதவீதம் மாணவர்கள் தேர்ச்சி பெற்றுள்ளனர். மத்திய இடைநிலைக் கல்வி வாரியத்தின் (சிபிஎஸ்இ) பாடத் திட்டத்தில் 10, 12-ம் வகுப்பு களுக்கு ஆண்டுதோறும் பொதுத் தேர்வுகள் நடத்தப்படுகின்றன. அதன்படி நடப்பு ஆண்டுக்கான சிபிஎஸ்இ 10-ம் வகுப்பு பொதுத்தேர்வு கடந்த பிப்ரவரி 15-ம் தேதி தொடங்கி மார்ச் 20-ம் தேதி முடிவடைந்தது. இந்த தேர்வை நாடு முழுவதும் 21,387 பள்ளிகளைச் சேர்ந்த மொத்தம் 18 லட்சத்து 73 ஆயிரத்து 15 மாணவர்கள் எழுதினர். இதற்கிடையே கரோனா வைரஸ் பரவல் தீவிரம் காரணமாக விடைத்தாள் திருத்தும் பணிகளில் தாமதம் ஏற்பட்டது. அதன்பின் மாற்று ஏற்பாடுகள் மூலம் அனைத்து பணிகளையும் முடித்து 10-ம் வகுப்பு தேர்வு முடிவுகளை சிபிஎஸ்இ நேற்று வெளியிட்டது. தேர்வை எழுதிய மாணவர் களில் 91.46 சதவீதம் பேர் தேர்ச்சி பெற்றுள்ளனர். இது கடந்த ஆண்டைவிட 0.36 சதவீதம் அதிகம். மாணவிகள் 93.31 சதவீதமும், மாணவர்கள் 90.14 சதவீதமும் தேர்ச்சி பெற்றுள்ளனர். வழக்கம் போல மாணவர்களைவிட தேர்ச்சி வீதத்தில் மாணவிகள் 3.17 சதவீதம் அதிகமாகும். மண்டலவாரியான தேர்ச்சி யில் 99.28 சதவீதம் பெற்று திருவனந்தபுரம் முதலிடத்தில் உள்ளது. அதற்கடுத்த 2, 3-ம் இடங்களில் சென்னையும் (98.95%), பெங்களுரூவும் (98.23%) இருக்கின்றன. கடந்த3ஆண்டுகளாக திரு வனந்தபுரம் மற்றும் சென்னை மண்டலங்கள் தொடர்ந்து முன்னிலை வகிப்பது குறிப்பிடத் தக்கது. அதேபோல், மாநிலவாரியான தேர்ச்சியில் 99.61 சதவீதம் தேர்ச்சி பெற்று தமிழகம் முதலி டத்தை பிடித்துள்ளது. மொத்தம் 62,253 மாணவர்கள் தேர்வு எழுதியதில் 62,015 பேர் தேர்ச்சி அடைந்துள்ளனர். கேரளா 99.5 சதவீத தேர்ச்சியுடன் 2-ம் இடத்தில் உள்ளது. மேலும், வெளிநாடுகளில் இருந்து தேர்வெழுதியவர்களில் 23,400 மாணவர்கள் (98.67%) தேர்ச்சி பெற்றுள்ளதாக சிபிஎஸ்இ தெரிவித்துள்ளது.


மன்னிப்பு கேட்பதா...? நானா...?: ராகுல் மறுப்பு 34 Added : டிச 03, 2019 23:39 | கருத்துகள் (1) டிசம்பர் 4, 1910 ஆர்.வெங்கட்ராமன்: தஞ்சை மாவட்டம், பட்டுக்கோட்டை அருகே, ராஜாமடம் என்னும் கிராமத்தில், 1910 டிச., 4ல் பிறந்தார். பொருளாதாரத்தில் முதுகலை பட்டமும், சட்டப் படிப்பும் பயின்ற இவர், சென்னை உயர் நீதிமன்றம், உச்ச நீதிமன்றத்தில் வழக்கறிஞராக பணியாற்றியவர். கடந்த, 1942ல், 'வெள்ளையனே வெளியேறு' போராட்டத்தில் ஈடுபட்ட இவர், வேலுாரில் இரண்டு ஆண்டுகள் சிறைவாசம் அனுபவித்தவர். 1980 --- 82ல் காங்கிரஸ் அமைச்சரவையில், நிதி அமைச்சராகவும், 1982 --- 84 வரை, பாதுகாப்பு துறை அமைச்சராகவும் இருந்தார். கடந்த, 1984ல், துணை ஜனாதிபதியாகவும், 1987 -- - 92 வரை, நாட்டின் ஜனாதிபதியாகவும் பதவி வகித்தார். அக்காலக் கட்டத்தில், இலங்கை பிரச்னை, போபர்ஸ் ஊழல், ராஜிவ் படுகொலை, பங்குச் சந்தை ஊழல் என, பல்வேறு சிக்கல்களில் நாடு சிக்கியிருந்தது. ஐந்தாண்டுகளில், நான்கு பிரதமர்களுடன் பணியாற்றிய பெருமைக்குரியவர். 2009 ஜன., 27ல் காலமானார். பி.எஸ்.என்.எல்.,லிலிருந்து 78,000 பேர் ஓய்வு 04-டிச-201908:29:52 IST Report Abuse காமராசர் ஆலோசனைக்கிணங்க தமிழ்நாட்டை தொழில்வளமிக்கதாக மாற்றியவர் இவருக்குப்பின் பெயர் சொல்லுமளவுக்கு பெரும் tholilaalarukku வளரவில்லை என்பது வருத்தமே திமுக ஆட்சியிலிருந்து இன்றுவரை தங்கள் பைகளை நிரப்புவதற்கே நேரம் சரியாகவுள்ளது பெயருக்கு சில தொழிற்சாலைகளையும் ,குறைந்த சம்பளத்தில் தொழிலாளர்கள் கிடைத்ததால் காலத்தின் கட்டாயத்தால் வெளிநாட்டு தொழிற்சாலைகள் இங்கு ஆரம்பிக்கப்பட்டதுதான் உண்மை


text: கரியன் காகம் (Carrion Crow), கோர்வஸ் கொரோனேயை Raven இலிருந்து அதன் அளவாலும், Hooded காகத்திலிருந்து அதன் உடல் நிறத்தாலும் வேறுபடுத்தி அறியமுடியும். எனினும், இதற்கும் Rookக்குமிடையே வேறுபாடு காண்பதில் அடிக்கடி குழப்பம் உண்டாவதுண்டு. காகத்தின் சொண்டு கனமானதாக இருப்பதால் கட்டையாகத் தோற்றும். முதிர்ந்த Rook இல் மூக்குத் துவாரம் வெறுமையாக இருக்கும், ஆனால் காகத்தில் அதன் எல்லா வயதிலும் மூக்குத்துவாரம் தும்பு போன்ற இறகுகளினால் மூடப்பட்டிருக்கும். இந்த வகை, கிழக்காசியாவில் காணப்படும், தொடர்புள்ள C. c. ஒரியெண்டலிஸ் உடன், மேற்கு மற்றும் மத்திய ஐரோப்பாவில் வாழுகின்றது. இந்த இரண்டு வகைகளுக்கிடையிலான பிரிவு கடைசி பனி உலகில் இடம் பெற்றதாக நம்பப்படுகின்றது. இவையிரண்டுக்குமிடையிலான இடைவெளியை, நெருக்கமான தொடர்புள்ள Hooded Crow (தற்போது தனி "வகை" அந்தஸ்து கொடுக்கப்பட்டுள்ளது) நிரூபிக்கப்பட்டுள்ளது. இவ்விரண்டு வடிவங்களுக்குமிடையிலான எல்லைகளில், இவற்றுக்கிடையிலான கலப்பினங்கள் உருவாவது, இவை இரண்டுக்குமிடையிலான பரம்பரையியல் தொடர்புகளைக் காட்டுகின்றது. கரியன் காகத்தின் உடல் நிறம், பச்சை அல்லது ஊதாப் பளபளப்புடன் கூடிய கறுப்பாகும். ஆனால் பளபளப்பு பனி யுகம்Rook இலும் கூடிய பச்சையானது. சொண்டு, கால்கள், பாதங்கள் என்பனவும் கறுப்பு நிறமே. Rook பொதுவாகச் சேர்ந்து வாழ்வது. கரியன் காகம் தனிமையில் வாழ்வது. ரூக்குகள் எப்போதாவது தனியான மரங்களில் கூடு கட்டுகின்றன. காகங்கள் Rookகுகளுடன் சேர்ந்து உணவுண்ணக்கூடும். மேலும், காகங்கள் குளிர்காலத் தங்குமிடங்களில் சேர்ந்து வாழுகின்றன. இவற்றிடையே முக்கிய வேறுபாடு இவற்றின் குரலாகும். Rookகுகள் "கா" என்று கரைய, காகங்கள் pawk, pawk என்று சத்தம் எழுப்புகின்றன. அடித்தொண்டையிலிருந்து வரும் சிறிது அதிர்வுள்ள சத்தம், Rookகுகளின் சத்தங்களிலிருந்து வேறானது. இப் பறவை அதிகம் சத்தம் எழுப்பிக்கொண்டிருப்பது. மரக்கிளையில் இருந்துகொண்டு தொடராகக் கரையும். ஒரு தொடரில் விரைவாக அடுத்தடுத்து மூன்று அல்லது நான்கு முறை ஒலியெழுப்பும், அடுத்தடுத்த தொடர்களிடையே சிறிது இடைவெளியிருக்கும். சிறகடிப்பு, ரூக்இன் சிறகடிப்பைக் காட்டிலும் மெதுவாகவும், நிதானமானதாகவும் இருக்கும். எல்லாவித அழுகும் உடல்களையும் தின்னும் வழக்கமுள்ளதாயினும், அதனால் பிடிக்கக்கூடிய சிறிய விலங்குகளைக் கொன்றும் தின்னக்கூடியது, அத்துடன் முட்டைகளைத் திருடித் தின்பதையும் வழக்கமாகக் கொண்டது. காகங்கள் இயற்கையில் தோட்டிகள், இதனால்தான், வீட்டுக் கழிவுகளை உண்பதற்காக மனிதர்கள் வாழும் இடங்களில் அடிக்கடி காணப்படுகின்றன. மலையுச்சிகளின் தொங்குபாறைகளில் இவை கூடுகட்டுகின்றன, ஆனால் உள்நாடுகளில் மரங்களிலேயே கூடுகளை அமைக்கின்றன. இக் கூடுகள் raven களுடையதிப் போலவே இருந்தாலும், அளவிற் சிறியவை. நான்கு முதல் ஐந்து வரையிலான முட்டைகளைப் பெரும்பாலும் ஏப்ரல் மாதத்திற்குப் பின்னரே இடுகின்றன. முட்டைகள், நீல அல்லது பச்சைப் பின்னணியில் மண்ணிறப் புள்ளிகளைக் கொண்டவையாக உள்ளன. முட்டையிலிருந்து வெளிவந்து ஆறு வாரகாலத்துக்குள், குஞ்சுகள் சிறகு முளைத்துப் பறக்கத் தயாராகிவிடுகின்றன. முன்னைய வருடங்களில் பொரித்த குஞ்சுகள் அவ்விடத்திலேயே இருந்து புதிய குஞ்சுகளை வளர்க்க உதவுகின்றன. அவை உணவு சேகரித்துக் குஞ்சுகளுக்குக் கொடுப்பதில் பெற்றோருக்கு உதவுகின்றன. புகைப்பட இணைப்புகள்: Good profile shot புகைப்பட வரிசை கரியன் காகம் கரியன் காகத்தின் மண்டையோடு மேற்கோள்கள் காக்கைகள் ஐரோவாசியப் பறவைகள்


விம்பிள்டன் இறுதிப்போட்டியில் நோவாக் ஜோகோவிச் போராடி வென்றார். இந்த முறை விம்பிள்டன் இறுதிப்போட்டியில் செர்பியாவின் நோவாக் ஜோகோவிச் மற்றும் சுவிசர்லாந்தின் ரோஜர் பெடரர் மோதினார்கள்.பரபரப்பாக நடைபெற்ற இறுதிப்போட்டியில் செர்பியாவின் நோவாக் ஜோகோவிச் சாம்பியன் பட்டம் வென்றார். 15 கிராண்ட்ஸ்லாம் பட்டங்களையும், 4 விம்பிள்டன் பட்டங்களையும் வென்றவர் நோவாக் ஜோகோவிச் .இந்த போட்டியில் வென்றதன் மூலமாக நோவாக் ஜோகோவிச் 5-வது முறையாக விம்பிள்டன் பட்டம் வென்று சாதனை படைத்துள்ளார். ரோஜர் பெடரர் விம்பிள்டன் டென்னிஸ் போட்டியில் 8 முறை வென்றுள்ளார் என்பது குறிப்பிடத்தக்கது.


ஊரடங்கு உத்தரவை அமல்படுத்தும்போது, பொது மக்களிடம் கடுமையாக நடந்து கொள்ளும் காவல்துறையினருக்கு எதிராக புகார் அளிப்பதற்கு வசதி ஏற்படுத்தக்கோரிய மனு குறித்து 4 வாரங்களில் விளக்கம் அளிக்க தமிழக டிஜிபி-க்கு தமிழ்நாடு மாநில மனித உரிமை ஆணையம் உத்தரவிட்டுள்ளது. கரோனா பரவுவதை தடுக்கும் வகையில் நாடு முழுவதும் 21 நாட்கள் ஊரடங்கு பிறப்பிக்கப்பட்டது. ஊரடங்கு உத்தரவை மீறி சாலையில் வாகனங்களில் வருபவர்களிடம் காவல்துறையினர் கடுமையாக நடந்து கொள்கின்றனர் எனவும், இது தொடர்பாக புகார் அளிப்பதற்கு தகுந்த வசதியை ஏற்படுத்தித்தர உத்தரவிடக்கோரி, தமிழ்நாடு தேசிய சட்டப் பல்கலைக்கழக ஐந்தாம் ஆண்டு மாணவர் ஆப்ரீன் தமிழ்நாடு மாநில மனித உரிமை ஆணையத்தில் புகார் மனு தாக்கல் செய்துள்ளார். அதில், பணியில் ஈடுபடுத்தப்பட்டுள்ள காவல்துறையினருக்கு நோய்த்தொற்று பரவாமல் தடுப்பதற்குத் தேவையான பாதுகாப்பு வசதிகள் ஏதும் வழங்கப்படவில்லை என்றும், அவர்களுக்கான பாதுகாப்பு வசதியை உறுதி செய்யும்படி டி.ஜி.பி.க்கு உத்தரவிட வேண்டும் எனவும் கோரியுள்ளார். இந்த புகார் மனுவை விசாரித்த மனித உரிமை ஆணையத் தலைவர் துரை ஜெயச்சந்திரன், இதுகுறித்து 4 வாரங்களில் அறிக்கை அளிக்க தமிழக டிஜிபி-க்கு உத்தரவிட்டுள்ளார்.


source: CulturaX

text: உள்ளம் உந்தன் வசம்_16_ஜான்சி | Jansi's Stories Land Home Uncategorized உள்ளம் உந்தன் வசம்_16_ஜான்சி அதே நாள் (ஞாயிற்றுக் கிழமை) அகிலாவிடம் வீடியோ கால் பேசியதில் இருந்தே ஆதவனுக்கு 'அகிலாவுக்கு என்னவாயிற்று? எதனால் அவள் என்னிடம் சரிவரப் பேசவில்லை? அவளுக்கு என்னை அவ்வளவாகப் பிடித்தமில்லையோ? எனும் அதே சிந்தனைகள் தான். ஆதவனின் மனம் அதே புலம்பலோடு மீதி நாளையும் தொடர, அதினின்று விடுபடுவதற்காகக் காலை உணவு உண்ட பின்னர்த் தன்னுடைய மற்ற வேலைகளில் கவனம் செலுத்த முனைந்தான். அடுத்த நாள் திங்கள் கிழமை காலையில் தனது அலுவலகத்தினரோடு கான்ஃபெரன்ஸ் கால் ஏற்பாடு செய்யப் பட்டிருக்க அதற்காகத் தயாரிக்க வேண்டிய டாகுமெண்டுகளுக்கான வேலைகளில் இறங்கினான். அகிலாவுக்கோ கணவன் அலைபேசியை வைத்த பின்னரே வெகு நேரம் மூச்சு விடாதது போலத் தோன்றி அடக்கி வைத்திருந்த மூச்சு பெருமூச்சாய் எழுந்தது. ஆதவனின் பார்வைகள் உள்ளுக்குள் குளிரையும், வெம்மையையும் ஒரே நேரம் தந்துச் சென்றன. திருமணமான நாள் முதலாக அவனோடு அவள் சேர்ந்து கழித்த சொற்ப நாட்களில் அவளை அவன் வெகுவாய் கவனித்துக் கொள்வான்தான் ஆனால், இந்தப் பார்வைகள் அவளிடம் சொன்னதென்ன? அச்சோ அதை எண்ணிய போதே முற்காலச் சினிமா நடிகைகளுக்குத்தான் இந்த வெட்கம் என்பதெல்லாம் வரும். நாமெல்லாம் இக்காலப் பெண்கள் நமக்கு அதெல்லாம் ஸ்டாக்கில் இல்லை என்று தன்னுடைய தோழிகளிடம் சொன்னதற்கு மாறாக இப்பொழுது அது எனக்கு அது அதுதான் அந்த வெட்கம் வந்து தொலைத்து விட்டதே? அவள் அவனது பார்வையை, பேச்சுக்களை எண்ணி எண்ணி, தான் உருட்டி வைத்திருந்த குலாப் ஜாமூன் உருண்டைகளை மறந்து, ஏன் தன் உலகத்தையே மறந்து நட்ட நடுச் சமையலறையில் தன் முகத்தை மூடிக் கொண்டிருக்க, அவளது தோளை யாரோ சுரண்டுவது போல இருந்தது. அகிலா திடுக்கிட்டு, 'ஐயோ, அதற்குள்ளாகவா ஆதவன் நேரில் வந்துவிட்டான்?' எனத் தன் முகத்திலிருந்து கைகளைப் பதட்டமாக எடுத்துப் பார்த்தாள். ஆதவன் அல்ல ஆதவனைப் பெற்ற மகராசி அவள் எதிரில் நிற்க கண்டாள். மாமியாரைக் கண்டதும் தன் நாக்கை கடித்துக் கொண்டு தனக்கே கொட்டு வைத்துக் கொண்டு அசடு வழிந்து நின்றாள். மருமகளைப் பார்த்து ராஜிக்கு என்ன புரிந்ததோ? ... கண்களால் சமையலறையில் சுற்றி இருப்பதைக் காண்பித்து 'என்ன?' என்று கேட்டார். அவளோ அவர் கேட்டதற்குப் பதில் சொல்லாமல், சட்டென்று மாமியாரை கட்டிக் கொண்டு கன்னத்தில் முத்தம் வைத்தவள். 'ப்ளீஸ் என் கிட்ட கோபப்படாதீங்க அத்தை. அப்ப எனக்குக் கொஞ்சம் மனசு சரியில்லாமல் இருந்தது. அதனால தான் உங்க கூட வரலை. அடுத்தத் தடவை நாம போகலாம். சரியா?' எனக் கொஞ்சினாள். 'நீ எல்லாம் என் கூட வருவியா? உன் வீட்டுக்காரன் கூடன்னா போவ?' கோபத்தில் வெடுவெடுத்தவரிடம் சமாதானமாக வேண்டி, ஈ யெனப் பல்லைக் காட்டிக் கொண்டு நின்றாள். மதிய சாப்பாட்டுப் பாத்திரங்களைத் திறந்து, அது குறையாமல் இருப்பதைப் பார்த்து, 'இன்னுமா நீ சாப்பிடலை?' 'இட்லி சாப்பிட்டுட்டேன் அத்தை.' 'அதென்ன அடுப்பில?' 'குலாப் ஜாமூன் ... உங்களுக்காகத்தான்.' 'அப்படியெல்லாம் இனிப்பு செஞ்சு ஈஸியா என்னைத் தாஜா செய்ய முடியாது, நான் உன் கூட ரொம்பக் கோபமா இருக்கிறேன்' திரும்பி நின்றவர் முகத்தில் முறுவல் வந்து அமர்ந்தது. 'அப்படின்னா என்ன செய்யட்டும் சொல்லுங்க அத்தை? இப்ப செஞ்சுடறேன்.' 'ம்ஹீம் ஒன்னும் வேண்டாம்.' 'புலாவ்?... பிரியாணி?, பாவ் பாஜி?' மருமகள் ஒவ்வொன்றாய் அடுக்கிய வேகத்தில் சிரித்து விட்டிருந்தார். மாமியார் மன நிலை மாறி விட்டதென அறிந்துக் கொண்டவள், 'நானும் தான் உங்க கிட்ட கோபமா இருக்கேன், நீங்க இன்னும் என்னைச் சமாதானப் படுத்தலை' இப்போது அவளது முறை எனக் கோவித்துக் கொண்டாள். 'உனக்கென்ன கோபம்?' 'அதென்ன நம்ம இரெண்டு பேருக்குள்ள பிரச்சனைனா உங்க மகன் கிட்ட போட்டுக் கொடுக்கிறது? இட்ஸ் ரிடிகுலஸ்... நான் அவங்க சொன்னதும் பயந்துடுவேனோ?' மூஞ்சை தூக்கி வைத்துக் கொள்ள... 'அப்படின்னா என் பேச்சையும் கேட்க மாட்ட? என் பையன் பேச்சையும் கேட்க மாட்ட?' ஆமா அத்தை, நான் எங்க மாமியார் மாதிரி எங்க போனாலும் கேட் போடுறாளே என்றவராகச் சமரசத்திற்கு வந்தார். 'சரி சரி நாம ரெண்டு பேரும் முதல் முறையா சண்டை போட்டிருக்கிறோம். அதனால குலாப் ஜாமூன் ஆளுக்குப் பாதிப் பாதிச் சாப்பிட்டுச் சமாதானம் ஆகலாம்' என்றவராக அடுப்பை பற்ற வைக்க, சமையலறை வாசலில் இருந்து இருவரின் பேச்சைக் கேட்டுக் கொண்டிருந்த குடும்பத் தலைவர் கலவரமாக, 'அப்ப எனக்குக் குலாப் ஜாமூன்?' எனக் கேட்டார். உங்களுக்கு அத்தை அவங்க பங்கிலருந்து தருவாங்க மாமா... 'அதெல்லாம் தர முடியாது வீட்டில இனி கம்யூனிசம் தான், ' உழைப்பவனுக்குத் தான் உண்ணும் அதிகாரம்' மருமக குலாப் ஜாமூனுக்கு உருட்டி வச்சு, சீனிப் பாகும் ரெடியா வச்சிருக்கா. நான் பொரிச்சு போட போறேன். அதனால நாங்க இரண்டு பேர் உழைச்சு இரண்டு பேர் மட்டும் சாப்பிடப் போறோம். அதைக் கேட்டவள் கெக்கே பிக்கேவெனச் சிரித்து வைத்தாள். மாமனாரை மாமியாரை கலாய்த்ததில் அவளுக்கு அவ்வளவு குஷி. 'அப்படியே ஏதாச்சும் குட்டியா வேலை இருந்தா தாங்க தலைவிகளே எனக்கும் குலாப் ஜாமூன்ல கொஞ்சமாவது பங்கு கொடுங்க', அவர் கூறிய விதத்தில் மாமியாரும் மருமகளும் சிரிக்க, மூவரும் மாற்றி மாற்றிப் பேசி சமையலறை அங்குக் கலகலத்துக் கொண்டு இருந்தது. இரவில் ஆதவனின் நினைவு வர மறுபடி அவளுக்கு வெட்கம் வந்து தொலைத்தது. தன்னால் தன்னவன் தூக்கம் தொலைத்து இருப்பதை அறியாதவளாய் அவன் நினைவிலேயே சுகமாய்த் தூங்கிப் போனாள். அடுத்த ஐந்து நாட்களில் வேலையை முடித்து விட்டு ஆதவன் தாயகம் புறப்பட்டான். வாரம் முழுக்க மனைவியோடு அலைபேசியில் பேசி இருந்தாலும், அதில் அவளது வெட்கமும் தயக்கமுமான பேச்சை இவன் சரியாக உணர்ந்து கொள்ள இயலவில்லை. முன் போல அவள் அவனிடம் கலகலவென்று சாதாரணமாகப் பேச மாட்டேன்கிறாளே? என்பதே அவனது பெரும் மனக்குறையாக இருந்தது. வழக்கமாகச் செய்யாததை எல்லாம் இம்முறை செய்தான். மனைவிக்காகச் சில காஸ்மெடிக்ஸ் வாங்கினான்.வழக்கத்தை விடவும் அதிகமாய்ச் சாக்லேட்டுகள் வாங்கினான். திருமணத்திற்குப் பின்னர் உறவுகளும் கூடி விட்டன அல்லவா? அலுவலகத்தினர் ஆதவனிடம் 'நாளையே புறப்பட வேண்டுமானால் டைரெக்ட் ஃப்ளைட் இல்லை. இரெண்டு நாள் தாமதிக்கிறாயா?' எனக் கேட்டதற்குச் சம்மதிக்காமல் தான் உடனே சென்றாக வேண்டும் என அவன் சொன்னதன் காரணமாகப் பயணத்தின் இடையில் இரெண்டு ஸ்டாப் ஓவர் (மொத்தம் மூன்று விமானங்கள் பயணித்து வரவேண்டிய சூழல்) இருக்க எதிர்பார்த்ததை விடவும் அவனுக்கு நேரமாகி விட்டிருந்தது. களைப்பில் இடை இடையே தூங்கி விட்டிருந்தானே தவிர ஏதோ ஒரு தவிப்பிலேயே அவனது நேரம் கழிந்தது. ஏராளமான எதிர்பார்ப்புகள் அவனை அலைக்கழித்துக் கொண்டிருந்தன. இரவு மணி இரண்டை தாண்டி விட்டிருக்க, விமானம் தரையிறங்கவும் இனி இடுப்பு பெல்டுகளைத் தளர்த்திக் கொள்ளலாம். மொபைலை உபயோகித்துக் கொள்ளலாம் என அறிவிப்பு வரவும் அனைவருடைய அலைபேசிகளும் நெட்வர்க் கிடைக்க உயிர்த்தன. அதே விமானத்தில் பயணித்த பெரும்பாலோனோருக்கு வீட்டிலிருந்து அழைப்புகள் வர ஆரம்பித்தன. அவனும் தன் மொபைலை ஃப்ளைட் மோட் ( flight mode) லிருந்து மாற்றினான். மற்றவர்களுக்கு அலைபேசி அழைப்புக்கள் வருவது போலத் தனக்கும் அகிலாவிடம் இருந்து அழைப்பு வரவேண்டும் என அவன் எதிர்பார்த்து இருந்தான். ஆனால், அதற்கான அறிகுறியே இல்லாமல் இருக்க, அமைதியாக இருந்த தன் அலைபேசியை முறைத்த வண்ணம் தன் காற்சட்டை பைக்குள் வைத்தான். திடீரென ஏதோ வைப்ரேஷன் வர, அகிலா தான் அழைத்திருப்பாளோ? என்று எண்ணியவனாக, சட்டென்று மொபைலை எடுத்துப் பார்த்தான். அவனை வெறுப்பேற்றுவதற்கு என்றே ஏதோ ஒரு வங்கியின் தகவல் வந்திருந்தது கோபத்தில் மறுபடியும் காற்சட்டை பையில் அலைபேசியை வைத்தவன் தன்னுடைய பைகளை எடுத்துக் கொண்டு வெளியில் வந்தான். தன் மனப் புழுக்கத்தில் அனைவருக்கும் வாழ்த்து சொல்லி விடைக் கொடுத்துக் கொண்டிருந்த ஏர் ஹோஸ்டஸ்களைக் கண்டு கொள்ளாமல் முன்னே நகர்ந்தான். சற்று காத்திருப்பிற்குப் பின்னர் அவனது மற்ற லக்கேஜ்கள் வந்து சேர, அவற்றை இழுத்துக் கொண்டு ஏர்போர்ட் விட்டு வெளியே வந்தவன் வாகனத்திற்காகப் பதிவு செய்தான். அடுத்த ஐந்தே நிமிடத்தில் பதிவு செய்த வண்ணம் அவன் முன்னே கார் வந்து நின்றது. அவன் தன் வீட்டிற்கு வந்து சேர்ந்த போது மணி அதிகாலை மூன்றரையைத் தொட்டுக் கொண்டு இருந்தது. தன் லக்கேஜ்களோடு கதவை அடைந்து அழைப்பு மணியை அழுத்தினான். சிறிது நேரத்தில் யாரோ கதவருகே நடந்து வருகின்ற சப்தமும், கதவு திறக்கப் படும் சப்தமும் கேட்டது. அகிலாவாகத்தான் இருக்கும் எனக் கதவு திறக்கும் வரை அவளைக் காணத் துடித்த கண்களைக் கட்டுப் படுத்திக் கொண்டு நின்றான். 'வா ஆதவா? இன்னிக்கு ஃப்ளைட் லேட் ஆகிடுச்சு போல...' கதவை திறந்தவாறு ராஜி கேட்க ஆதவனுக்கு மனம் சுணங்கியே போனது. தாய்க்கு ஆம் என்று பதில் சொன்னவன் வீட்டினுள்ளே வந்து தன் பெட்டிகளை, பைகளை ஓரமாக வைத்து நிமிர்ந்தான். மனதிற்குள்ளாகவோ, 'ஏன் அகிலா லேட்டானதும் என்னாச்சுன்னு கேட்க எனக்கு ஃபோன் தான் செய்யலை, நான் வர்றேன்னு தெரிந்தும் கதவை கூடத் திறக்க நீ ஏன் வரவில்லை. உனக்கு என்னைப் பிடிக்கவில்லையா?' அவன் மனம் புலம்பி சோர்ந்தது. கதவை பூட்டியவராக ராஜி அவனிடம், 'அதான் லேட்டாகும்னு முன்னாடியே தெரியுது இல்ல, நாங்க ஃபோன் செய்தா தான் உனக்குப் பிடிக்காது. உன் பொண்டாட்டிக்காவது ஏர்போர்ட் வந்து சேர்ந்ததும் ஃபோன் செஞ்சு சொல்லறதுக்கு என்னவாம்? கல்யாணம் ஆகிடுச்சுப் பொறுப்பு வரும்னு பார்த்தா எங்கே?' கோபத்தில் அவனைத் திட்டிக் கொண்டே அவர் செல்ல அப்போதுதான் அவன் முன்பு செய்த அழும்புகள் எல்லாம் மண்டைக்குள் வலம் வந்தன. 'என்ன நீங்க எப்ப பார்த்தாலும் எப்ப வருவ எப்ப வருவ? ன்னு ஃபோன் செய்யறது? நான் என்ன சின்னப் பிள்ளையா? சும்மா நொய்யு நொய்யுன்னு வீட்டிலருந்து ஃபோன் செய்யக் கூடாது சொல்லிட்டேன்' எனப் பெற்றோரிடம் முன்பு எப்போதோ கண்டிப்பாகச் சொல்லி வைத்திருந்தது உரைத்தது. இதைத்தான் முன்வினை முன்வினை என்று சொல்லுவார்களோ? 'அகிலா தூங்கிட்டியா என்ன? இங்கே வா ...' முன்னறையில் நிற்கும் மகனைக் கண்டு கொள்ளாமல், மருமகளை அழைத்தவர் தங்கள் அறைக்குச் சென்று விட்டார். அவனது அறையில் இருந்து அவன் மனைவி அவன் முன்னே இரவுடையில் பளீரெனத் தரிசனமானாள். தூக்கம் வராமலிருக்க அப்போதுதான் கண்களைக் கழுவி வந்திருப்பாள் போலும். அவன் வந்த சப்தம் கேட்டதும் அவசரமாய் வந்தவள் கையிலிருந்த துவாலையால் முகத்தால் இன்னும் நன்கு துடைத்து, அவனைக் கண்டதும் பற்கள் மின்ன புன்னகைத்தாள். இத்தனை மணி நேர எதிர்பார்ப்பின் விடையாய் அகிலா அவன் கண்களின் முன் வந்ததும் சில நொடிகள் அவளையே பார்த்தவாறு நின்று விட்டான்.


text: "எனக்கு கல்யாணமாயிடுச்சு.. என்னை விட சின்ன பையனை போய்.."... கதறி அழுத அனிதா! | Anitha Sampath cries in Bigg Boss house: Bigg boss 4 - Tamil Oneindia தமிழகத்தில் இன்று கொரோனாவிற்கு 1,551 பேர் பாதிப்பு - 1 910 பேர் குணமடைந்தனர் நிவர்: புயலுக்கு கூட பேர் இருக்குப்பா... ஏன் எப்படி யார் இந்த பெயர்களை வைக்கிறார்கள் சென்னையில் நாளை காலைக்குள் 48 மணிநேர மழை அளவு 20 செ.மீ. ஆக இருக்கும்- வெதர்மேன் கணிப்பு "எனக்கு கல்யாணமாயிடுச்சு.. என்னை விட சின்ன பையனை போய்.."... கதறி அழுத அனிதா! சென்னை: "எனக்கு கல்யாணமாயிடுச்சு.. நான் குழந்தை இல்லை.. பேச வாய்ப்பு தந்தால்தானே நான் சொல்றது புரியும்" என்று அனிதா சம்பத் கண்ணீர்விட்டு கூறியது கடுப்பைதான் ஏற்றியது. பிக்பாஸ் ஆரம்பித்தது முதல் விறுவிறுப்பு தொற்றி கொண்டுள்ளது.. இதில் முதல் வாரம் அனிதாவும், சுரேஷூம் பரபரப்பாக பேசப்பட்டார்கள். அதற்கு அடுத்த வாரம், அதாவது கடந்த வாரங்களில் சுரேஷ் குட் புக்கில் ஓரளவு இடம்பிடிக்க நேர்ந்த அதே நேரம், அனிதாவை அமைதியாகவும், அழுதுவடியும் முகமாகவும் மட்டுமே பார்க்க நேர்ந்தது. இப்போது என்ன நினைத்தாரோ தெரியவில்லை.. நேற்றைய எபிசோடில் இருந்து அழுகையை கூட்டி உள்ளார்.. நாமினேஷனுக்கு அவர் பெயர் வந்துவிடவும், அவரால் அதை ஜீரணிக்கவே முடியவில்லை.. அதனால், எதைஎதையோ புலம்பி கொண்டும், வம்பிழுத்து கொண்டும் இருப்பது போல தெரிகிறது.. ஒருகட்டத்தில் கண்ணீர் விட்டு கதறி அழுத அனிதாவை பார்த்து யாருக்கும் பச்சாதாபம் வரவில்லை.. மாறாக எரிச்சல்தான் வந்தது. ஒரு இடத்தில், அனிதாவை பேச விடாமல் தடுத்ததாக கூறி, "என்னை ஏன் பேசவே விட மாட்டேங்கறீங்க. என்னை விட சின்ன பையன் பாலா பேசுறது எல்லாம் சரியாக இருக்கும்ன்னு சொல்றீங்க? என்னை விட பெரியவங்களுக்கும் பேசறதுக்கு சான்ஸ் தர்றீங்க, ஆனா எனக்கு வாய்ப்பு இல்லை.. நான் ஒன்னும் குழந்தையல்ல. எனக்கு கல்யாணமாயிடுச்சு. நான் சொல்லும் பாயிண்ட் நல்ல பாயிண்ட்டாகதான் இருக்கும்.. என் வீட்டில் நானும் ஹஸ்பண்டும்தான் இருக்கோம்.. நான்தான் முடிவு எடுக்கிறேன்... இங்கு எடுக்க முடியாதா? நான் மீடியாவில் இருக்கேன்.. என்னை பேசவிடாமல் டம்மியாக்கறீங்க..." என்று பிக்பாஸ் வீட்டில் ஆரம்பித்து தன் வீட்டு விவகாரம் வரை இழுத்து கொண்டு வந்து பேசினார். புலம்புவது சரியா? அனிதா எவ்வளவுதான் மூச்சை பிடித்து கொண்டு பேசினாலும், ரசிகர்களுக்கு சலிப்பையும், வெறுப்பையும்தான் தந்துவிட்டது.. என்ன செய்து டிஆர்பி ரேட் ஏற்றுவது என தெரியாமல், எதை எதையோ செய்து கொண்டு இருப்பது போல தெரிகிறது... சாமர்த்தியமாகவும், புத்திசாலித்தனமாகவும், விளையாடியவர்களே இ துவரை வெற்றி பெற்றுள்ளனரே தவிர, அழுது புலம்புபவர்கள் கிடையாது என்பதை அனிதாவுக்கு சொல்லி புரிய வைப்பது யாரோ?! புயல் எச்சரிக்கை கூண்டு - துறைமுகங்களில் எந்த எண் கூண்டு ஏற்றினால் என்ன அர்த்தம் தெரியுமா நிவர் வந்தாலும் டோண்ட் ஃபியர்... வீட்டில் செய்ய வேண்டிய பாதுகாப்பு நடவடிக்கைகள் அதிகாலை தொடங்கும்.. "அந்த கண்" கடக்கும் போதுதான் சிக்கல்.. நிவர் ஆட்டமே இனிமேல்தான்.. கவனம்! நிவர் புயல் - நாளை தமிழகம் முழுவதும் அரசு விடுமுறை அறிவிப்பு : முதல்வர் நிவர் புயல்.. முன்னெச்சரிக்கைப் பணிகளை முடுக்கிவிடுவோம்- உதவிக்கரம் நீட்ட காத்திருக்கிறோம்! – சீமான்


கரோனா தடுப்பு நடவடிக்கையாக நாடு முழுவதும் ஊரடங்கு உத்தரவு அமல்படுத்தப்பட்டுள்ளது. இருந்தபோதிலும், கரோனா வைரஸால் பாதிக்கப்பட்டவர்களின் எண்ணிக்கையும், உயிரிழந்தவர்களின் எண்ணிக்கையும் அதிகரித்து வருகிறது. இந்நிலையில் கரோனா தடுப்பு பணிகளுக்காக, மாநிலங்களுக்கு மத்திய அரசு மேலும் 15 ஆயிரம் கோடி ஒதுக்கீடு செய்துள்ளது. ஏற்கனவே நான்காயிரம் கோடி ரூபாய் ஒதுக்கப்பட்டு இருந்த நிலையில், தற்போது கரோனா தடுப்பு நடவடிக்கை பணிகளுக்காக மாநிலங்களுக்கு மத்திய அரசு மேலும் 15 ஆயிரம் கோடி ரூபாய் ஒதுக்கீடு செய்துள்ளது. இந்த தொகையானது மூன்று தவணைகளாக பிரித்து வழங்கப்படும் என்றும் தெரிவிக்கப்பட்டுள்ளது.


அன்பு கொண்டோர் அனைவர்க்கும் நண்பன்.


text: பள்ளியிலிருந்தே விஜய்யின் மதம் இதுதான் - விஜய்யின் தந்தை ஓபன்டாக் ! - Vijayjoseph Vijaysac - ஜோசப் விஜய் | Tamilstar.com | பள்ளியிலிருந்தே விஜய்யின் மதம் இதுதான் - விஜய்யின் தந்தை ஓபன்டாக் ! தளபதி விஜயின் மெர்சல் படம் உலகம் முழுவதும் தீபாவளி விருந்தாக வெளியானது. படம் ரிலீசுக்கு முன்பு பல தடைகளை தாண்டி வெற்றிகரமாக வெளியானது. தற்போது படம் வெளியாகி ரசிகர்களிடையே நல்ல வரவேற்பை பெற்று வருகிறது. ஆனால் மத்திய அரசாணை பிஜேபி அரசு படத்தில் இருந்து ஜி.எஸ்.டி சம்மந்தமான காட்சிகளை நீக்கவேண்டும் இல்லையேல் நடப்பதே வேறு என்பது போல படக்குழுவினரிடம் கூறி வருகிறது. இந்நிலையில், பாஜகாவை சேர்ந்த எச்.ராஜா நடிகர் விஜய்யை 'ஜோசப் விஜய்' என குறிப்பிட்டு அவரை கிறிஸ்தவராக பிரித்து காட்டி கூறிய கருத்துக்கள் சர்ச்சையாக மாறி விஸ்வரூபம் எடுத்துள்ளது. இது குறித்து விஜய்யின் தந்தை எஸ்.ஏ.சி பிஜேபி மந்திரி எச்.ராஜாவின் பதிலடி கொடுத்துள்ளார். விஜய்யின் மதம் இந்தியன். அவர் ஜாதி இந்தியன் என பள்ளியில் சேர்க்கும் போதே நான் போட்டுவிட்டேன். இப்போது ஒருவரின் பெயரை வைத்த அவரின் மதத்தை அடையாளப்படுத்துவது சிறுபிள்ளைதனமானது" என அவரின் தந்தை எஸ்.ஏ.சி ஒரு பிரபல தொலைக்காட்சிக்கு பேட்டியில் கூறி உள்ளார்.


text: வெள்ள அகதிகளுக்கான சிகிச்சை முகாம்கள்: சக அமைப்புகளுடன் இணைந்து முஸ்லிம் எய்ட் களத்தில்.. - Zajil News Home பிராந்திய செய்திகள் வெள்ள அகதிகளுக்கான சிகிச்சை முகாம்கள்: சக அமைப்புகளுடன் இணைந்து முஸ்லிம் எய்ட் களத்தில்.. வெள்ள அகதிகளுக்கான சிகிச்சை முகாம்கள்: சக அமைப்புகளுடன் இணைந்து முஸ்லிம் எய்ட் களத்தில்.. இன்று காலை (24) கல்நாவ பன்சல வில் நடைபெற்ற மருத்துவ முகாமில் 60 பேரும் முல்லேரியா கெக்குணுவத்த பன்சல மருத்துவ முகாமில் 30 அகதிகளும் மருத்துவ சிகிச்சைகளைப் பெற்றுக் கொண்டனர். முதலாவது மருத்துவ முகாமில் 6 வைத்தியர்களும் இரண்டாவது முகாமில் 4 வைத்தியர்களும் இவர்களுடன் முஸ்லிம் எய்ட், MFCD, சபாப் அமைப்புகளைச் சேர்ந்த ஊழியர்கள் பங்குபற்றினர். இம் முகாமிற்கான மருந்து மற்றும் தொண்டர்களை முஸ்லிம் எய்ட் ஏற்பாடு செய்ய, அம்புலன்ஸ் வாகன ஏற்பாடினை சபாப் அமைப்பு வழங்கியிருந்தது. முற்பகலில் தமது மருத்துவ சிகிச்சைகளை இரண்டு முகாம்களிலும் முடித்துக் கொண்ட வைத்தியகுழாம் MOH இன் அனுமதியுடன் பிற்கல் கொட்டிகாவத்த பகுதியிலுள்ள பாதிக்கப்பட்ட மக்களுக்கு சிகிச்சையளிக்கத் தயாராகின்றது. சுகாதார ஒருங்கிணைப்புக் கொமிட்டியின் (HCC) ஊடாக கொலொன்னாவ MOH உடன் ஏற்படுத்திக் கொள்ளப்பட்ட புரிந்துணர்வின் அடிப்படையில், MHO இன் செயற்பாடுகளுக்கு ஒத்துழைப்பாக (RCC) இன் ஒரு அங்கமாக அமைக்கப்பட்ட HCC இன் ஏற்பாட்டில் பல்வேறு முஸ்லிம் அமைப்புகள் இணைந்து அகதிகளுக்கான மருத்து சிகிச்சை முகாம்கள் இன்று தொடக்கம் ஆரம்பிக்கப்பட்டுள்ளது. இது தவிர, இன்றும் கொலன்னாவ எம்ஓஎச் வைத்திய குழுவினரின் கள விஜயத்திற்கு ஒத்துழைப்பு வழங்குவதற்கான வாகன ஏற்பாடுகளை முஸ்லிம் எய்ட் அமைப்பும், SFRD அமைப்பும் வழங்கியிருந்தது. Previous articleகிழக்கு முதலமைச்சரால் மட்டக்களப்பு மாவட்டத்தில் 15 கோடி 55 இலட்ச ரூபாய் செலவிலான 49 அபிவிருத்தித் திட்டங்கள் ஆரம்பித்து வைப்பு


source: fineweb

text: a உலகம் முழுவதும் தன் இனம் வாழ அதை பார்த்து பெருமைப்படும் மனங்கள் இருக்கையில் தமிழ் இனம் மட்டும் தான் தன் இனம் வீழ்வதை நேரில் கண்டும் என்ன செய்வது என்ற நினைப்பே இல்லாமல் சொரணை அற்று இருக்கிறான்.. ஒரே ஒரு ராஜீவ் உயிரை கொன்றதற்கு 3 பேருக்கு தூக்கு என்றால் ஒரு லட்சம் தமிழ் உயிர்களை கொன்ற ராஜ்பக்சேவுக்கு என்ன தண்டனை தருவது? இத்தனை நாளாக மறைத்து வந்த போர்க்குற்றங்கள் இப்போது வீடியோ வடிவில் வெளிவந்து விட்டது.. கனத்த நெஞ்சத்துடன் அதை பகிர்கிறேன் கைப் புண்ணுக்குக் கண்ணாடி தேவை இல்லை. ஆனால், கொலைக்கு..? கண்ணே தேவை இல்லை! மரணத்தின் ஓலமே பச்சைப் படுகொலையை உணர்த்தும். ஈழத் தில் இருந்து ஒலிக்கும் ஒப்பாரியும் ஓலமும் இப்போதுதான் உலக நாடு களுக்கு ஓரளவு கேட்க ஆரம்பித்து இருக்கிறது என்பதை உணர்த்துகிறது அமெரிக்கா. ஜெனிவாவில் கூடிப் பேசும் நாடுகள், வவுனியாவில் கூடி இருந்தால் உண்மை அதிகமாகவே சுடும். ''எனது பணிக் காலத்தில் நெஞ்சத்தைப் பதைபதைக்க வைத்த காட்சி அது!'' என்று 2009 மே மாதம் 23-ம் தேதி ஐ.நா. பொதுச் செயலாளர் பான்-கி-மூன், மூச்சடைத்துப் போய்ச் சொன்னார். மே 19-ம் தேதி உயிர்ப் பறிப் பின் கடைசி தினம். அன்றில் இருந்து நான்கு நாட்கள் கழித்து சென்ற பான்-கி-மூன் குறிப்பிட்ட இடங்களுக்கு மட்டுமே அழைத்துச் செல்லப்பட்டார். அந்த இடங்களும் போர்க் குற்றத்தின் கொடூரச் சுவடுகள் தெரியாமல் அழிக்கப்பட்டு இருந்தன. அந்தத் தடயங்களை மறைப்ப தற்குத்தான் நான்கு நாட்களை எடுத்துக் கொண்டார் மகிந்த ராஜபக்ஷே. தடயம் அழிக்கப்பட்ட இடங்களே பான்-கி-மூனைப் பதைபதைக்கவைத்தது என்றால், முந்தைய மூன்று ஆண்டுகள் எப்படி இருந்திருக் கும்? ''குடியிருப்புகள் மீது வீசப்பட்ட குண்டுகள் மிகவும் பயங்கரமானவை. அவை வெடித்ததும் அந்தப் பகுதியில் காற்றில் இருக்கும் ஆக்ஸிஜனை உறிஞ்சும். அதனால், காற்றில் மிகப் பெரிய வெற்றிடம் உருவாகும். இதனால் சுற்றுப்புறத்தில் இருப்பவர்கள் மூச்சடைத்துச் செத்துப்போவார்கள். அப்போது அவர்களுடைய உடைகள் எல்லாம் நார்நாராகக் கிழியும். செத்துப்போனவர்கள் உடல்கள் எல்லாம் நிர்வாணமாகவே கிடக்கும்!'' என்று தான் பார்த்த காட்சியை மனித உரிமைகளுக்கான யாழ்ப்பாண பல்கலைக்கழக ஆசிரியர் குழுவிடம் தமிழ் ஈழப் பெண் ஒருவர் சொன்னார். அவர் சொன்னது கற்பனை அல்ல. அந்தப் பெண் சொன்னதை வாஷிங்டனில் உள்ள சர்வதேச மூத்தகுடி மக்கள் குழு வழிமொழிந்தது. 'இலங்கை அரசின் செயல்பாடு, சர்வதேச அளவில் அமைதி மற்றும் பாதுகாப்புக்கு மிகப் பெரிய அச்சுறுத்தல்!’ என்று எழுதப்பட்ட வாசகத்தில் கையெழுத்துப் போட்ட மூன்று முக்கியமானவர்கள்... தென் ஆப்பிரிக்க முன்னாள் அதிபர் நெல்சன் மண்டேலா, அமெரிக்க முன்னாள் அதிபர் ஜிம்மி கார்டர், ஐ.நா. சபையின் முன்னாள் பொதுச் செயலாளர் கோபி அன்னான். மூன்று ஆண்டுகள் கழித்து, ஐக்கிய நாடுகள் சபை மனித உரிமைக் குழுக் கூட்டத்தில் அமெரிக்கா வந்து இதனை ஆரம்பிக்க வேண்டிய அளவுக்கு உலக நாடுகளிடம் மௌனம் நிலவியது. ஜார் சக்கரவர்த்திக்குப் பாடம் கற்பித்த சோவியத் ஒன்றியமும் பண்பாட்டுப் புரட்சி கண்ட செஞ்சீனமும் பாடிஸ்டாவுக்கு எதிராகக் களமாடிய ஃபிடல் காஸ்ட்ரோவின் கியூபாவும் ஈழத் தமிழர்க்கு அரணாக இருந்து காத்திருக்க வேண்டும். அல்லது காந்திய தேசமாவது கை கொடுத்திருக்க வேண்டும். அமைதி விடுதலை கண்டவர்களும் ஆயுத விடுதலை அடைந்தவர்களும் மௌனிக்க... அமெரிக்கா இந்த விஷயத்தைக் கையில் எடுத்தது. ஒருகாலத்தில் அமெரிக்காவின் செல்லப் பிள்ளைதான் இலங்கை. முள்ளிவாய்க்கால் படுகொலைக்கு 30 ஆண்டுகளுக்கு முன் ரத்தத் தொடக்கமாக அமைந்தது 1983 ஜூலைப் படுகொலைகள். அப்போது அமெரிக்க அரசாங்கம் விடுத்த அறிக்கையில், 'சிங்கள மக்களை ஆத்திரமூட்டும் வகையில் பயங்கரவாதிகள் நடந்துகொண்டதன் விளைவாக ஏற்பட்ட சம்பவமே இந்த இனக் கலவரமாகும்’ என்று நியாயப்படுத்தியது. இந்தப் பாவத்துக்குப் பரிகாரம்தான் ஜெனிவாவில் இப்போது காணப்படுகிறது! ராஜபக்ஷே மீதான போர்க் குற்றங்களை விசாரிக்க ஐ.நா. சபை மூவர் குழுவை அமைத்து விசாரித்தது. சுமார் 40 ஆயிரம் தமிழ் மக்கள் இறுதி யுத்தத்தில் கொல்லப்பட்டார்கள் என்று அந்த அறிக்கை சொல்கிறது. இந்த அறிக்கையை மையமாக வைத்துதான் அமெரிக்கா தனது தீர்மானத்தைக் கொண்டுவந்திருக்க வேண்டும். அதை விடுத்து, இலங்கை அரசாங்கம் அமைத்த கண்துடைப்பு ஆணைய அறிக்கையை மையமாக வைத்து நடவடிக்கை எடுக்க வேண்டும் என்பது தமிழ் மக்களுக்கும் மனித உரிமைக்கும் காட்டும் அக்கறை ஆகாது. ஆனாலும், அமெரிக்கா இதையாவது செய்கிறதே, இவர்களாவது செய்கிறார்களே என்று மனத் திருப்திப்பட்டுக்கொள்ள வேண்டியது தான்! பொருளாதார வளத்திலும் ராணுவ வளத்திலும் அமெரிக்காவுக்குச் சமமாக நிற்கும் சீனாவின் கைப்பாவையாக இலங்கை மாறிவிட்டது என்பதால், அந்த நாட்டை மிரட்டுவதற்கு அமெரிக்கா தீர்மானம் கொண்டுவருகிறது. அமெரிக்கா எதைச் செய்தாலும் எதிர்ப்பது என்று கம்யூனிஸ நாடுகள் குருட்டுக் கொள்கையின் அடிப்படையில் செயல்படுகின்றன. இந்த இரண்டு பகடைகளுக்கு மத்தியில் தமிழனின் உயிர் ஊசலாடிக்கொண்டு இருக்கிறது. ராஜபக்ஷே உயிர் தப்பிவருகிறார். 1949-ம் ஆண்டில் இயற்றப்பட்ட ஜெனிவா ஒப்பந்தத்தில் கையெழுத்திட்ட நாடுகளில் இலங்கையும் ஒன்று. அந்த ஒப்பந்தத்தின் பிரிவு 3-ல் போர்க் காலங்களில் கடைப்பிடிக்க வேண்டிய நியதிகள் குறிப்பிடப்பட்டு உள்ளன. 'போரில் நேரடியாகப் பங்கெடுக்காதவர்கள், போரில் ஈடுபாடுள்ள வீரர்களின் குடும்பத்தினர், ஆயுதங்களைக் கைவிட்டு சரணடைய முன்வந்தவர்கள், காயத்தாலோ, நோயினாலோ பாதிக்கப்பட்டவர்கள், சிறைப்பிடிக்கப்பட்டவர்கள் ஆகியோரை மனிதாபிமான முறையில் நடத்த வேண்டும்!’ என்று அந்த விதி கூறுகிறது. ஐ.நா. சபை அமைத்த மூவர் குழு அறிக்கைப்படி கொல்லப்பட்ட 40 ஆயிரம் பேரும் (இதைவிட எண்ணிக்கை கூடுதலானது என்றாலும்!) இந்த விதிகளில் குறிப்பிடப்படும் வகையினர்தான். தங்கிய இடங்கள், பதுங்குக்குழிகள், மருத்துவமனைகள், பாதுகாப்பு வளையம் என அத்தனையையும் மயானமாக்கியவர்களுக்கு ஐ.நா. சபையோ 47 உறுப்பு நாடுகளோ தண்டனை தருமா? அதுவும் எப்போது என்று தெரியாது. ஆனால், 'தெய்வம் நின்று கொல்லும்’ என்ற தீர்ப்பின் மீது நம்பிக்கை வைப்பதைத் தவிர தமிழனுக்கு வேறு வழி இல்லை! எத்தனையோ இனங்கள் இந்த உலகத்தில் அழிந்திருக்கின்றன! போராடியவை மட்டுமே தப்பி பிழைத்திருக்கின்றன.இந்தியா தமிழர்களின் உணர்வுகளை மீண்டும் மீண்டும் மிதித்துகொண்டேயிருக்கிறது.தவறு செய்தவர்களை 'தெய்வம் நின்று கொல்லும்’ என்றாலும் பாதிக்கப்பட்டவர்களுக்கு நிவாரணம் அளித்ததாகவோ அல்லது அழிந்துப்போன இனத்தை தெய்வம் மீட்டெடுத்தாக எவராவது அறிந்ததுண்டோ


இன்றைக்கு காதல் வசப்பட போகிற அந்த ராசிக்காரர் நீங்கள் தானா | POPxo இன்றைக்கு காதல் வசப்பட போகிற அந்த ராசிக்காரர் நீங்கள் தானா என்பதை சரிபார்த்து விடுங்கள்! இன்றைய நாள் உங்களுக்கு என்ன செய்தி வைத்திருக்கிறது என்பதை அறிந்து கொள்ளுங்கள். (astro) உங்கள் உடன் பணிபுரிபவர்களுடன் சில சிக்கல்கள் ஏற்படலாம். சின்ன தவறுகள் பெரிதாகலாம். ஆகவே பொறுமையாக கையாள வேண்டியது அவசியம் உங்கள் திறமை மீது நீங்கள் அபார நம்பிக்கை வைக்க வேண்டிய தருணம்.எல்லா நேரங்களிலும் பிரச்னைக்கான தீர்வுகள் கிடைக்காது. நீங்கள் சந்திக்க வேண்டிய சிக்கல்கள் வழக்கத்திற்கு மாறாக இருக்கலாம். திறந்த மனதுடன் அதனை எதிர்கொள்வது நல்லது. உங்கள் குடும்பத்தாரிடம் இருந்தும் நண்பர்களிடம் இருந்தும் புத்தம் புதிய சக்தியையும் ஊக்கத்தையும் பெரும் நாள் இன்று. இது இந்த வாரத்தை நீங்கள் மனதளவிலும் உடலளவிலும் எதிர்கொள்ள உதவியாக இருக்கும் இன்றைக்கு உங்கள் பொறுமையை இழந்து எரிச்சலடைவீர்கள். உங்கள் உடன் பணிபுரியும் சில மோசமானவர்கள் இதனை ஏற்படுத்தலாம். அடிக்கடி நீர் அருந்துவதும் புரத சத்து அதிகம் உள்ள காலை உணவும் உங்களை இதில் இருந்து காப்பாற்ற தெம்பு தரும் உங்கள் குழு உங்கள் மீது அதிக நம்பிக்கை கொண்டிருப்பார்கள். அவர்களின் ஒளிவிளக்காக உங்களை பார்ப்பார்கள். அவர்களை அழைத்துக் கொண்டு குழுவாக மதிய உணவு உண்பது அவர்களுக்கும் உங்களுக்கும் இடையிலான புரிதலை அதிகப்படுத்தும். உங்கள் குடும்பத்தோடு நேரம் ஒதுக்கி விடுமுறையை கொண்டாட தயார் ஆகுங்கள். நீங்கள் தாமதமாக வருவதால் அவர்கள் ஒதுக்கப்பட்டது போல உணரலாம். அவர்களோடு நேரம் ஒதுக்குகையில் உங்களுக்கும் அது புத்துணர்ச்சியை ஏற்படுத்தும் இன்று பணி புரியும் இடத்தில எல்லாம் உங்கள் திட்டபடியே நடக்கும் உங்கள் குழுவில் முக்கியமான ஆட்களிடம் சற்று கவனம் செலுத்துங்கள். நேரம் செலவழியுங்கள். உங்களிடம் மறைந்திருக்கும் அந்தக் காதலை இன்று வெளிப்படுத்துங்கள். நீங்கள் ஆச்சர்யப்படும் வகையில் எல்லாம் உங்கள் வசமாகும் உங்களது ஆரோக்கியத்தையும் அழகையும் பேண நீங்கள் இதுவரை செலவழித்த நிமிடங்கள் எதுவும் வீண் போகவில்லை என்பதை உணர்வீர்கள். ஒரு ஹெல்த் செக் அப் உங்களை மேலும் உற்சாகமாக்கும்! நேற்றைய உற்சாக அலைகள் இன்றும் தொடர்கின்றன. நேற்று ஒருவேளை உங்கள் துணையுடன் நேரம் கழிக்காமல் இருந்தீர்கள் என்றால் இன்றைக்கு முயற்சியுங்கள். உங்கள் காதல் வலிமையாகும் மேலும் ஆழமாகும். உங்களையும் உங்கள் துணையையும் இன்று சிறப்பான நாளாக மாற்றும். வெளியே செல்வீர்கள். நல்ல உணவகத்தில் காதலோடு உணவருந்தி மகிழ்வீர்கள் அல்லது வீட்டில் நல்ல படத்தை ரசித்து மகிழ்வீர்கள்.என்னவாக இருந்தாலும் சரி உங்களிருவர் இடையே உள்ள மென்மையான காதலை போற்றுங்கள் வேலையில் ஏற்பட்ட பின்னடைவுகளை சரி செய்வீர்கள். மேலோட்டமாக இருங்கள். இல்லாவிட்டால் பதட்டம் ஏற்படலாம். எந்த சூழ்நிலையையும் ஒரு சவாலாக பாருங்கள் பின்னடைவாக பார்க்க வேண்டாம்.இப்போது நீங்கள் யோசிக்கும் சில தீர்வுகள் உங்கள் எதிர்காலத்திற்கு பயன்படும்


எரிசாராயம் குடித்த ரயில்வே ஊழியர்கள் உள்பட மூவர் பலி 2020-04-06@ 10:23:17 செங்கல்பட்டு: செங்கல்பட்டு ரயில்வே குடியிருப்பில் வசித்து வருபவர் சிவசங்கரன் (40). படாளம் ரயில்வே கேட் கீப்பர். அதே ரயில்வே குடியிருப்பை சேர்ந்தவர் பிரதீப்குமார் (30). ஒத்திவாக்கம் ரயில்வேகேட்டில் பணிபுரிந்து வந்தார். அதே பகுதியை சேர்ந்த ரயில்வே ஊழியர் ஆராயி என்பவரது மகன் சிவராமன் (30. கார் டிரைவர். மூவரும் குடிப்பழக்கம் உடையவர்கள். ஊரடங்கு உத்தரவு காரணமாக டாஸ்மாக் மூடப்பட்டுள்ளது. எனவே கள்ளசந்தையில் ₹100 மதிப்புள்ள குவாட்டரை ₹200 மற்றும் ₹300 கொடுத்து வாங்கி குடித்துள்ளனர். கடந்த 4 நாட்களாக குவாட்டர் ₹450க்கு விற்பனை செய்தனர். ஆனால் கடந்த இரண்டு நாட்களாக அந்த குவாட்டரும் கிடைக்கவில்லை. இதனால் திருக்கழுக்குன்றம் பகுதியில் எரிசாராயம் வாங்கி வந்து செங்கல்பட்டு அடுத்த படாளம் பகுதியில் நேற்று 3 பேரும் குடித்துள்ளனர். நேற்று மதியம் 3 பேருக்கும் கடுமையான வயிற்று வலி, வாந்தி மயக்கம் ஏற்பட்டது. அவர்களை அக்கம் பக்கத்தினர் செங்கல்பட்டு அரசு மருத்துவமனையில் ஆம்புலன்மூலம் சேர்ந்தனர். மூவருக்கும் தீவிர சிகிச்சை அளிக்கப்பட்டது. இதில் சிகிச்சை பலனின்றி அடுத்தடுத்து மூன்றுபேரும் துடிதுடித்து பரிதாபமாக இறந்தனர். இதுகுறித்து செங்கல்பட்டு டவுன் போலீசார் விசாரிக்கின்றனர். Tags:செங்கல்பட்டு எரிசாராயம் மூவர் பலி மேலும் செய்திகள் கரூர் ஜிஹெச்சில் மருத்துவர்கள் பயன்படுத்திய உடைகளை பள்ளம் தோண்டி புதைக்க முடிவு: கிராம மக்கள் எதிர்ப்பு கோடை மழையை பயன்படுத்தி நிலத்தை உழவு செய்ய வேண்டும்: வேளாண்மை துறை வல்லுனர் தகவல் இந்தியா போஸ்ட் பேமெண்ட்ஸ் வங்கி திட்டம்: அனைத்து வங்கி வாடிக்கையாளர்களுக்கு வீடு தேடி பணம்: அஞ்சல் துறை ஏற்பாடு ஊரடங்கால் சொந்த ஊருக்கு செல்ல முடியாமல் பஸ் ஸ்டாப்பில் பசியால் இறந்து கிடந்த முதியவர்: திருப்புவனம் அருகே பரிதாபம் கொரோனா 144 தடை உத்தரவால் வாழ்வாதாரத்தை இழந்த தப்பாட்ட கலைஞர்கள் ராஜபாளையம் அருகே கருப்பட்டி காய்ச்சும் பணி கோடைமழையால் பாதிப்பு - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


text: காஞ்சி என்னும் தலைப்பில் பின்வரும் கட்டுரைகள் உள்ளன: காஞ்சி மரம் - ஒரு வகை மரம் காஞ்சித் திணை - ஏழு புறத்திணைகளில் ஒன்று காஞ்சிப்பாடல் - ஒருவர் இறந்தபின் இசை முழக்கத்துடன் பாடப்படும் பாடல் காஞ்சி அணி - மகளிர் இடையில் அணியும் அணிகலன் காஞ்சி ஆறு காஞ்சிபுரம்- தமிழ்நாட்டில் உள்ள ஒரு ஊர் காஞ்சிபுரம் மாவட்டம் -தமிழ்நாட்டில் உள்ள ஒரு மாவட்டம் காஞ்சிபுரம் மக்களவைத் தொகுதி - தமிழ்நாட்டில் உள்ள ஒரு மக்களவைத் தொகுதி காஞ்சிபுரம் (சட்டமன்றத் தொகுதி) - தமிழ்நாட்டில் உள்ள ஒரு சட்டமன்றத் தொகுதி


text: ரூ15 லட்சம் தங்க பிஸ்கட் கடத்திய வாலிபர் சிக்கினார் சென்னை: சிங்கப்பூரில் இருந்து தங்கம் கடத்தி வருவதாக சென்னை விமான நிலைய சுங்க அதிகாரிகளுக்கு ரகசிய தகவல் கிடைத்தது. அதன்பேரில் அதிகாரிகள் நேற்று முன்தினம் இரவு முதல் சிங்கப்பூரில் இருந்து வந்த அனைத்து விமானங்களை யும் தீவிரமாக கண்காணித்தனர். இந்நிலையில், நேற்று அதிகாலை 2.30 மணிக்கு சிங்கப்பூரில் இருந்து ஏர் இந்தியா விமானம் சென்னை வந்தது. அதில் வந்த பயணிகளை அதிகாரிகள் சோதனையிட்டனர். அப்போது திருச்சியை சேர்ந்த மோகன் (32) என்பவர் மீது அதிகாரிகளுக்கு சந்தேகம் ஏற்பட்டது. அவரது சூட்கேஸ் மற்றும் பையை தீவிரமாக சோதித்தனர். அதில் எதுவும் இல்லை. பின்னர் தனி அறைக்கு அழைத்து சென்று சோதனையிட்டனர். பேன்ட் மற்றும் கோட்டில் ரகசிய பைகள் இருந்தன. அதில் 5 தங்க பிஸ்கட்களை மறைத்து வைத்திருந்தது கண்டுபிடிக்கப்பட்டது. அவற்றை அதிகாரிகள் பறிமுதல் செய்து மோகனை கைது செய்தனர். தங்க பிஸ்கட்களின் மொத்த எடை 500 கிராம். சர்வதேச மதிப்பு ரூ15 லட்சம் ஆகும். இதற்கு முன்பு இதுபோன்ற கடத்தல் சம்பவத்தில் இவர் ஈடுபட்டாரா? யாருக்காக கடத்தி வந்தார் என்ற கோணத்தில் அதிகாரிகள் விசாரிக்கின்றனர்.


இந்திய மருத்துவ ஆராய்ச்சி கவுன்சில் ஐ.சி.எம்.ஆர்., இந்தியாவில் வேகமாக பரவிவரும் கொரோனா வைரஸ் தொற்றைக் கட்டுப்படுத்துவது தொடர்பாக பல்வேறு ஆராய்ச்சிகளை மேற்கொண்டு வருகிறது. அந்த வகையில் கடந்த பிப்ரவரி மாதம் 15 ஆம் தேதி தொடங்கி ஏப்ரல்மாதம் 2 ஆம் தேதி வரையில் இந்தியாவில் கொரோனா வைரஸ் பாதிப்புக்குள்ளானோர் பற்றிய தகவல்களை ஆராய்ந்து அறிந்துள்ளது. இதில் பலஅதிர்ச்சி தகவல்கள் வெளியாகி உள்ளன. அவைவருமாறு:- கொரோனா வைரஸ் பாதித்த மொத்தம் 5,911 பேரில் 104 பேர் (1.8 சதவீதம்) கடுமையான சுவாச தொற்றால் பாதிக் கப்பட்டவர்கள் ஆவார்கள். இவர்களில் 40 சதவீதம்பேர் கொரோனா வைரஸ் தொற்று உள்ளவர்களுடன் எந்தவிதமான தொடர்பும் இல்லாதவர்கள். எந்த வெளிநாட்டு பயணமும் மேற்கொள்ளாதவர்கள். இவர்கள் அனைவரும் தமிழகத்தின் 5 மாவட்டங்கள் உள்பட 15 மாநிலங்களின் 36 மாவட்டங்களை சேர்ந்தவர்கள். மற்ற மாநிலங்களில் மகாராஷ்டிரா (8), மேற்கு வங்கம் (6), டெல்லி (5) முக்கியமானவை. 2 சதவீதம்பேர், கொரோனா பாதித்தவர்களுடன் தொடர்பில் இருந்தவர்கள். 1 சதவீதம்பேர் கொரோனா பாதித்தநாட்டுக்கு சென்று வந்தவர்கள். கடந்த மார்ச் மாதம்14 ஆம் தேதி வரையில்,கடுமையான சுவாச தொற்றால்பாதிக்கப்பட்டவர்கள்,கொரோனா தொற்றுக்கு ஆளாகவில்லை. மார்ச் மாதம் 14 ஆம் தேதியில்இருந்து ஏப்ரல் மாதம்2 ஆம் தேதி வரையில் கடுமையான சுவாச தொற்றால் பாதிக்கப்பட்டவர்களில் 2.6 சதவீதம் பேர் கொரோனாவால் பாதிக்கப்பட்டுள்ளனர். அதாவது, மார்ச் 14 ஆம் தேதிவரை கடுமையான சுவாச தொற்றால்பாதிக்கப்பட்டாலும் கொரோனா தொற்றுக்குஆளாகவில்லை. ஆனால், அதன் பின்னர் அந்த நிலை மாறி 2.6 சதவீதம் பேர் கொரோனா வைரஸ் தொற்றுக்கு ஆளாகி உள்ளனர். நம்நாட்டில் கொரோனா வைரஸ் தொற்று பெண்களை விட 50 வயதுக்கு மேற்பட்ட ஆண்களையே அதிகம் பாதிக்கிறது. கடுமையான சுவாச தொற்றுநோய் பாதித்து, கொரோனா தொற்றுக்குஆளானவர்களை கொண்டுள்ள இந்த 36 மாவட்டங்கள்மீது கடுமையான கவனம் செலுத்தவேண்டும். இந்த மாவட்டங்கள் கட்டுப்பாட்டு இலக்காக கொள்ளப்படவேண்டும். அப்போதுதான் கொரோனா வைரஸ் பரவலை அடையாளம் காண முடியும்,எந்தளவுக்கு பரவல் இருக்கிறது என்பதையும் அறிய முடியும். என அதில் கூறப்பட்டுள்ளது. நன்றி : மாலைமலர்


*மறுநாள் மேலோடு இருக்கும் நீரை வடிகட்டி பாலை மட்டும் பயன்படுத்தவும்.


text: ஊதாரி மைந்தன் உவமை ஊதாரி மைந்தன் உவமை அல்லது கெட்ட குமாரன் உவமை, இயேசு கூறிய ஒரு உவமையாகும். இயேசு போதித்துக் கொண்டிருக்கும் போது, அன்றைய சமூகத்தால் ஒதுக்கப்பட்ட பாவம் செய்பவர்களாக கருதப்பட்ட ஆயக்காரரும்(வரி வசூல் செய்பவர்), பாவிகளும் (கொடிய வியாதிகளால் பாதிக்கப்பட்ட்வர்களும் பாவம் செய்தவர்களாகவே யூத சமயத்தவரால் கருதப்பட்டனர்) அவருடைய போதனையை கேட்கும்படி அவரிடத்தில் வந்து சேர்ந்தார்கள். அப்பொழுது தங்களை நல்லவர்களாக, பாவம் அறியாதவர்களாக எண்ணிக்கொண்ட பரிசேயரும் வேதபாரகரும் (யூத கோயிலில் மதகுருகள்) தமக்குள், இவர்(இயேசு) பாவம் செய்தவர்களை ஏற்றுக்கொண்டு அவர்களோடே சாப்பிடுகிறார் என்றார்கள். அப்போது இயேசு அவர்களுக்கு உவமைகளால் பேசத் தொடங்கினார். காணாமல் போன ஆடு,காணாமல் போன காசு உவமைகளை தொடர்ந்து இவ்வுவமையை இயேசு கூறினார். இது லூக்கா 15:11-32 இல் குறிப்பிடப்பட்டுள்ளது. பொருளடக்கம் உவமை[தொகு] ஊதாரி[தொகு] ஒரு மனிதனுக்கு இரண்டு மகன்கள் இருந்தார்கள். அவர்களில் இளையவன் தன் தகப்பனிடத்தில்: தகப்பனே, சொத்தில் என் பங்கை எனக்குத் பிரித்து தரவேண்டும் என்றான். எனவே தகப்பன் அவர்களுக்குத் தன் சொத்தை பங்கிட்டுக் கொடுத்தார். சில நாட்களுக்குப் பின்பு, இளையமகன் எல்லாவற்றையும் விற்று சேர்த்துக்கொண்டு, தூரநாட்டுக்குப் புறப்பட்டுப்போய், அங்கே தீய வழிகளில் வாழ்ந்து, தன் சொத்தை எல்லாம் அழித்தான். எல்லாவற்றையும் அவன் செலவழித்த பின்பு, அந்தத் நாட்டில் கொடிய பஞ்சமுண்டாயிற்று. அப்பொழுது அவன் குறைவுபடத் தொடங்கி, அந்த நாட்டின் குடிகளில் ஒருவனிடத்தில் போய் சேர்ந்துக்கொண்டான். அந்தக் குடியானவன் அவனைத் தன் வயல்களில் பன்றிகளை மேய்க்கும்படி அனுப்பினான். அப்பொழுது பன்றிகள் தின்னும் தவிட்டினாலே தன் வயிற்றை நிரப்ப ஆசையாயிருந்தான், ஆனாலும் ஒருவனும் அதை அவனுக்குக் கொடுக்கவில்லை. மனமாற்றம்[தொகு] அவனுக்குப் புத்தி தெளிந்தபோது, அவன்: என் தகப்பனுடைய வேலையாள்கள் எத்தனையோ பேருக்குப் போதுமான சாப்பாடு இருக்கிறது, நானோ பசியினால் சாகிறேன். நான் எழுந்து, என் தகப்பனிடத்திற்குப் போய்: தகப்பனே, இறைவனுக்கு எதிராகவும் உமக்கு முன்பாகவும் பாவஞ்செய்தேன். இனிமேல் உம்முடைய குமாரன் என்று சொல்லப்படுவதற்கு நான் தகுதி உள்ளவனல்லன், உம்முடைய வேலையாள்களில் ஒருவனாக என்னை வைத்துக்கொள்ளும் என்பேன் என்று சொல்லி எழுந்து புறப்பட்டு, தன் தகப்பனிடத்தில் வந்தான். அவன் தூரத்தில் வரும்போதே, அவனுடைய தகப்பன் அவனைக் கண்டு, மனதுருகி, ஓடி அவன் கழுத்தைக் கட்டிக்கொண்டு, அவனை முத்தஞ்செய்தார். மகனானவன் தகப்பனிடத்தில்: தந்தையே , இறைவனுக்கு எதிராகவும் உமக்கு முன்பாகவும் பாவஞ்செய்தேன். இனிமேல் உம்முடைய குமாரன் என்று சொல்லப்படுவதற்கு நான் தகுதி உள்ளவனல்லன் என்று சொன்னான். அப்பொழுது தகப்பன் தன் வேலையாள்களிடம்: நீங்கள் உயர்ந்த ஆடைகளை கொண்டுவந்து, இவனுக்கு உடுத்தி, இவன் கைக்கு மோதிரத்தையும் கால்களுக்குப் காலணிகளையும் போடுங்கள். கொழுத்த கன்றைக் கொண்டுவந்து சிறந்த விருந்து சமையுங்கள். நாம் விருந்துண்டு, இன்பமாயிருப்போம். என் குமாரனாகிய இவன் இறந்தான், திரும்பவும் உயிர்த்தான் காணாமற்போனான், திரும்பவும் காணப்பட்டான் என்றான். அப்படியே அவர்கள் இன்பமாயிருக்க தொடங்கினார்கள். மூத்த மகன்[தொகு] அவனுடைய மூத்தகுமாரன் வயலிலிருந்தான். அவன் திரும்பி வீட்டுக்குச் சமீபமாய் வருகிறபோது, கீதவாத்தியத்தையும் நடனக்களிப்பையும் கேட்டு, வேலையாள்களில் ஒருவனை அழைத்து: இதென்ன என்று விசாரித்தான். அதற்கு அவன்: உம்முடைய சகோதரன் வந்தார், அவர் மறுபடியும் சுகத்துடனே உம்முடைய தகப்பனிடத்தில் வந்து சேர்ந்தபடியினாலே அவருக்காகக் விருந்து செய்கிறார் என்றான்.அப்பொழுது அவன் கோபமடைந்து, வீட்டினுள்ளே போக மனதில்லாதிருந்தான். தகப்பனோ வெளியே வந்து, அவனை வருந்தியழைத்தார். அவன் தகப்பனுக்குப் பதிலாக: இதோ, இத்தனை வருடகாலமாய் நான் உமக்கு வருந்தி உழைத்தேன், ஒருக்காலும் உம்முடைய கட்டளையை மீறாதிருந்தும், என் நண்பரோடே நான் இன்மாயிருக்கும்படி நீர் ஒருக்காலும் எனக்கு ஒரு ஆட்டுக்குட்டியையாவது கொடுக்கவில்லை. விபச்சாரிகளிடத்தில் உம்முடைய சொத்தை அழித்த உம்முடைய மகனாகிய இவன் வந்தவுடனே கொழுத்த கன்றை இவனுக்காக சமைத்து விருந்து கொண்டாடுகிரே என்றான். அதற்குத் தகப்பன்: மகனே, நீ எப்போதும் என்னோடிருக்கிறாய், எனக்குள்ளதெல்லாம் உன்னுடையதாயிருக்கிறது. உன் சகோதரனாகிய இவனோ இறத்தான், திரும்பவும் உயிர்த்தான் காணாமற்போனான், திரும்பவும் காணப்பட்டான் ஆனபடியினாலே, நாம் மகிழ்ச்சியாய் இருக்கவேண்டாமோ என்று சொன்னார். கருத்து[தொகு] - ஆயிரம் நல்லவர்கள் நல்வழியில் வாழ்வதை பார்க்கிலும், மனந்திரும்புகிற ஒரே கெட்டமனிதனால் இறைவன் மிகுந்த இன்பம் அடைவார். - எவ்வளவு பாவம் செய்து நாம் தவறிப்போனாலும். நாம் பாவங்களை உணர்ந்து இறைவனிடம் திரும்பும் போது அவர் நம்மை மன்னித்து ஏற்கிறார். இவற்றையும் பார்க்கவும்[தொகு] உசாத்துணை[தொகு] வெளியிணைப்புகள்[தொகு] - தமிழ் கிறிஸ்தவ சபை உவமைகள்


text: நிலைமொழியின் ஈற்றெழுத்து குற்றியலுகரமாகவும் வருமொழியின் முதலெழுத்து யகரமாகவும் இருந்தால், அவையிரண்டும் புணரும்போது நிலைமொழி ஈற்றிலுள்ள குற்றியலுகரம் இகரமாகத் திரியும். அவ்வாறு திரிந்த இகரம் அரை மாத்திரையளவே ஒலிக்கும். அவ்வாறு குறைந்தொலிக்கும் இகரம் குற்றியலிகரம் ஆகும். எடுத்துக்காட்டு நாடு + யாது -> நாடியாது கொக்கு + யாது -> கொக்கியாது மேற்கண்ட எடுத்துக்காட்டுகளில், நிலைமொழியின் ஈற்றெழுத்து குற்றியலுகரம். வருமொழியின் முதலெழுத்து யகரம். இவையிரண்டும் புணரும்போது குற்றியலுகரம் இகரமாகத் திரிந்து, அரை மாத்திரையளவாக ஒலிப்பதை காணலாம் கேள் + மியா -> கேண்மியா வால்+ மியா = வான்மியா கண்டேன் + யான் -> கண்டேனியான் இவற்றையும் பார்க்கவும் தமிழ் இலக்கணம் குற்றியலுகரம் அடிக்குறிப்பு சார்பெழுத்துகள்


இந்த மரமண்டைக்கு எதுவும் புரியல! எனினும் புத்தாண்டு நல்வாழ்த்துக்கள்!!


நிலவு நண்பன்: ஒரு காலாட்படையே கவிழ்ந்துகிடக்கின்றதே? அய்யா நிலவு நண்பா, அவுரு மேலே தப்பில்லப்பா. எங்காவது தமிழ்மணத்தை இந்த பத்து நாளா படிச்சிருப்பாரு. புட்டுக்கிச்சு,சாஞ்சுட்டாரு. போலி,அல்லக்கையி,டோண்டு, டூண்டு,நோண்டு எல்லாத்தையும் பாத்துட்டு வாழ்க்கை வெறுத்துட்டாரு. லுசுல உடு நண்பா. தமிழ்நாட்டின் ஒரு மிகப் பெரிய அவலத்தைச் சொல்லியிருக்கிறார்,அதிலே போய் கும்மி அடிக்கிறார். குடி ஒரு மன நோய் என்பதை உலகெங்கும் ஏற்றுக் கொண்டு அவர்களுக்கு மருத்துவ உதவி அளிக்க அனைத்து வழி முறைகளையும் செய்து வருகிறார்கள். இது ஒரு தனி மனித வேதனையல்ல.ஒரு குடும்பப் போராட்டம்,குடும்பப் புற்று நோய்.வாடும் பல குடும்பங்களைக் காப்பாற்ற,இள வய்தினரைத் தடுக்க,புகை பிடித்தலுக்குக் கொடுக்கும் தடுப்பு ஏற்பாடுகள் குடி,போதைப் பொருள்களுக்கும் செய்வது முக்கியம்.சமுதாயத் தொண்டர்கள் வழி காட்டுவார்களாக. சராசரி இந்தியனின் பொறுப்பும் சில வெறுப்புகளும் உங்கள் பதிவில் பளிச்சிடுகிறது. நல்ல வேளை. அவர சரியான இடத்தில் படுக்க வைத்தீர்களே அதுவே உங்கள் மனிதாபிமானத்துக்கு சான்று சராசரி இந்தியனின் பொறுப்பும் சில வெறுப்புகளும் உங்கள் பதிவில் பளிச்சிடுகிறது. நல்ல வேளை. அவர சரியான இடத்தில் படுக்க வைத்தீர்களே அதுவே உங்கள் மனிதாபிமானத்துக்கு சான்று // தடுமாறிப் போன மனிதரைப் பற்றிய உங்கள் தடுமாறாத விமர்சனத்திற்கு நன்றி இளா இது ஒரு தனி மனித வேதனையல்ல.ஒரு குடும்பப் போராட்டம்,குடும்பப் புற்று நோய்.வாடும் பல குடும்பங்களைக் காப்பாற்ற,இள வய்தினரைத் தடுக்க,புகை பிடித்தலுக்குக் கொடுக்கும் தடுப்பு ஏற்பாடுகள் குடி,போதைப் பொருள்களுக்கும் செய்வது முக்கியம்.சமுதாயத் தொண்டர்கள் வழி காட்டுவார்களாக. // நன்றி தமிழன்...உங்கள் எண்ணப்படி நடக்க பிரார்த்திக்கின்றேன்... எங்காவது தமிழ்மணத்தை இந்த பத்து நாளா படிச்சிருப்பாரு. புட்டுக்கிச்சு,சாஞ்சுட்டாரு. போலி,அல்லக்கையி,டோண்டு, டூண்டு,நோண்டு எல்லாத்தையும் பாத்துட்டு வாழ்க்கை வெறுத்துட்டாரு. லுசுல உடு நண்பா. // தமிழ்மணப் பதிவுகள் அந்த அளவுக்கு தடுமாறுதுன்னு சொல்றீங்களா..? :)


Tamiloviam.com - ஸ்பிரிடட் அவே (spirited away) ஹல்வா : ஸ்பிரிடட் அவே (spirited away) அனிமேஷன் படங்கள் சிறுபிள்ளைகளுக்கு மட்டும் தான் என்ற ஈகோ ஒரு புறம் தடுத்தாலும் சில நேரங்களில் சிறு பிள்ளையாக மாற வேண்டிய நிர்பந்தம் ஏற்பட்டு விடுகிறது. அண்மையில் எனக்குள்ளும் ஒரு கார்டூன் கேரக்டர் ஏற்படுத்திய தாக்கத்திற்கு அளவில்லை. 'உன்னால் முடியும் தங்கை' என சியாஃரோவை ஊக்கப்படுத்தும் அளவுக்கு என் மனநிலை சியாஃரோவுடன் ஒன்றிப் போய் விட்டது. அந்த படத்தின் அனிமேஷனை பார்க்கும் போது எனக்கு என்ன ஆகிவிட்டது எனத் தெரியவில்லை. சியாஃரோ கீழே விழும்போது எனக்கு அடிபடுகிறது. சியாஃரோ தாய் தந்தையை இழந்து நிற்கும் போது என்னை 'உச்' கொட்ட வைத்து கண்ணீர் உகுக்க வைக்கிறாள். சியாஃரோ படும் கஷ்டத்திலிருந்து அவள் மீண்டு வரவேண்டுமென என் தெய்வங்களை துணைக்கு அழைத்துக் கொள்கிறேன். சியாஃரோவை நம் வீட்டு பெண்பிள்ளை என கொண்டாடும் அளவுக்கு ஸ்பிரிடட் அவே (Spirited away) என்ற ஜப்பானிய அனிமேஷன் படத்தின் வழியாக நம் மீது தாக்கத்தை ஏற்படுத்தியவர் இந்த படத்தின் இயக்குநர் ஹாயோ மியாசுகி (Hayo Mayazuki). ஏற்கனவே ஹாயோ மியாசுகி அனிமேஷன் படங்களுக்காக புகழ் பெற்றிருந்தவர். 2001-ம் ஆண்டு வெளிவந்த ஹாயோ மியாசுகியின் ஸ்பிரிடட் அவே என்ற ஜப்பானிய அனிமேஷன் படம் ஜப்பானிய திரை உலகில் வசூலை அள்ளிச் சென்றது. ஜப்பானிய திரை உலகில் மட்டுமல்ல உலகமெங்கும் பல விருதுகளை வாங்கிக் குவித்தது. இந்த படத்திற்கு கிடைத்த விருதுகள் பற்றி அறிய இங்கே க்ளிக்கவும்(http://www.imdb.com/title/tt0245429/awards - இந்த லிங்கை சேர்க்கவும்) நல்ல திரைக்கதையும், நுணுக்கி நுணுக்கி தீட்டிய ஓவியமாக அனிமேஷனும், ஒவ்வொரு கேரக்டர்களின் குணங்களின் மீதான அதீத கவனமும், அனிமேஷன் கேரக்டர்களின் முகபாவங்களும் இந்த படத்தை வெற்றிப்படமாக்கியிருக்க வேண்டும் என்பதை உறுதியாக சொல்லலாம். கதை முழுவதும் ஃபேண்டஸி வகையை சேர்ந்தது. ஏதோ கனவுலகில் நடக்கும் காட்சிகள் போல படம் நகரும் போது நம்மையும் பரபரப்பும் ஆர்வமும் தோற்றிக் கொள்கிறது. இந்த படத்தின் கதையும் மிக வித்தியாசமானது தான். சியாஃரோ ஒரு குட்டிப் பெண். சியாஃரோ தன் தாய் தந்தையுடன் புது வீட்டுக்கு குடியேற காரில் பயணம் செய்துக் கொண்டிருக்கிறாள். புதிய இடம், புதிய மனிதர்கள், புதிய பள்ளி போன்றவற்றை சந்திக்க வேண்டுமே என்ற எரிச்சலில் சியாஃரோ சிணுங்கியப்படியே பயணம் செய்துக் கொண்டிருக்கிறாள். அவளுடைய தந்தை வழி தெரியாமல் மாற்று வழியில் காரை ஓட்டிச் செல்ல நீண்டு செல்லும் ஒரு குகைப் போன்ற பாழடைந்த வீட்டை காண்கிறார். ஏதோ ஒரு ஆர்வத்தில் அந்த குகையை கடந்து மறுபக்கம் செல்ல, எங்கு பார்த்தாலும் பச்சைப் பசேலென புல்வெளியையும் சிதிலமடைந்த தீம் பார்க் ஒன்றையும் காண்கிறார்கள். எங்கிருந்தோ உணவு வாசனை வருகிறதென சியாஃரோவின் தாயும் தந்தையும் அத்துமீறி சிதிலமடைந்த தீம் பார்க்கில் நுழைய, சியாஃரோ பயத்தால் அவர்களை எவ்வளவோ தடுத்துப் பார்க்கிறாள். அவள் தாய் தந்தை சியாஃரோவின் பேச்சை கேட்கிற மாதிரியில்லை. ஆளில்லாத உணவுக் கடையை அடைந்து யாராவது வந்தால் பிறகு காசு கொடுத்துவிடலாமென சொல்லிவிட்டு அங்கிருக்கும் உணவை சாப்பிட ஆரம்பிக்கிறார்கள். சியாஃரோவால் அவளுடைய தாய் தந்தையரை உணவு உட்கொள்ளமால் தடுக்க முடியவில்லை. அவளின் தாய் தந்தை உணவை புசித்துக் கொண்டிருக்க, தனியாக சியாஃரோ ஆளில்லாத தீம் பார்க்கை சுற்றி பார்க்கச் செல்கிறாள். தூரத்தில் மிக மிக அழகான ஒரு குளியல் விடுதி தெரிகிறது. புகைப்போக்கியின் வழியாக செல்லும் புகை அங்கு ஆட்கள் வசிப்பது போல அவளுக்கு தோன்றுகிறது. அந்த குளியல் விடுதியை அடைய முயற்சிக்கும் போது ஹாக்கு என்ற சிறுவன் இது ஆவிகள் வசிக்கும் இடமென்றும் உடனே ஓடிப் போய்விடு என்று விரட்டி விடுகிறான். அந்த நேரத்தில் இருட்டு கவ்வ ஆரம்பித்த உடன் தீம் பார்க் விளக்குகள் தானாக எரிய ஆரம்பிக்கின்றன. ஆவிகள் உலாவ ஆரம்பிக்கின்றன. பயத்தால் நடுங்கிக் கொண்டே சியாஃரோ தன் தாய் தந்தை உணவு சாப்பிட்டுக் கொண்டிருக்கும் இடத்திற்கு வர, அவர்கள் பன்றியாக மாறி விடுகிறார்கள். பயத்தால் நடுங்கிக் கொண்டே சியாஃரோ அங்கிருந்து தப்பி ஓட முடியாமல் வந்த வழியெல்லாம் நீரால் நிரம்பி விடுகிறது. துக்கத்தால் அழும் சியாஃரோவை ஹாக்கு என்ற சிறுவன் அவள் தாய் தந்தையை மீட்டு தருவதாகவும், பேய்கள் தங்கி குளித்துச் செல்லும் குளியல் விடுதியில் கொஞ்ச நாள் வேலை செய்ய வேண்டுமெனவும்,அந்த விடுதி யூபாபா என்ற சூன்யக்காரி கிழவியால் நிர்வகிக்கப்படுகிறது என்று சொல்கிறான். ஆவிகள் வாழும் குளியல் விடுதியில் மனிதர்கள் அடிமையாக அங்கு வேலை செய்ய வேண்டுமெனவும்,மனிதர்களுக்கு எளிதில் அங்கு வேலை கிடைக்காது எனவும் சொல்லி இந்த வேலைக்கு சுடுதண்ணீர் உலையை கவனித்துக் கொள்ளும் பல கை மனிதன் கமாஜியின் பரிந்துரை வேண்டுமெனவும் ஹாக்கு சொல்கிறான். சியாஃரோ முதலில் பிடிவாதமாக இருக்கும் பல கை மனிதன் கமாஜியின் மனதை அவளின் நன்னடத்தையாலும் இரக்க குணத்தாலும் கொள்ளை அடிக்கிறாள். மனிதர்களுக்கு வேலை கொடுக்க முடியாதென கொடூரமாக மறுக்கும் சூனியக்காரி கிழவியிடம் சியாஃரோ பிடிவாதத்தால் அங்கு வேலைக்கு சேருகிறாள். முள்ளங்கி, தவளை என விதவிதமான ஆவிகள் அந்த விடுதியில் உலாவுகின்றன. தரையை துடைப்பது முதல், வந்த ஆவி விருந்தாளிக்கு வெண்ணீர் கொப்பரையில் தண்ணீரில் குளிப்பாட்டி விடுவது வரை ஏகப்பட்ட வேலைகள். எப்போதுமே அவளுடைய பெற்றோர்களை நினைத்து கண்ணீர் வடிக்கிறாள் அந்த குட்டிப்பெண்.ஆவிகள் வசிக்கும் விடுதியில் அவளின் அன்பாலும், இரக்கக்குணத்தாலும் எல்லோருடைய மனதையும் பறித்துக் கொள்கிறாள். கடைசியில் எப்படி தன் பெற்றோர்களை காப்பாற்றுகிறாள். இதனால் அவள் பெறும் தன்னம்பிக்கையை பலவித சுவாரஸ்யமான காட்சி அமைப்புகளுடன் விறுவிறுப்புடன் நகர்ந்து செல்லும் படம். ஸ்பிரிட்டட் அவேயின் ஆங்கிலப் பதிப்பை தான் பார்த்தேன். இப்படத்தின் ஜப்பானிய பதிப்பில் சில குரல் உணர்வுகள் மிக மிக தத்ரூபமாக வந்திருக்கிறது என்கிறார்கள். ஆங்கில பதிப்பு அதிக மோசமில்லை. சியாஃரோவின் குரலும், சூனியக்காரி யூபாபாவின் குரலும் படம் பார்த்த பின்பும் மனதில் ஒலித்துக் கொண்டிருக்கிறது. அதே டிவிடியில் ஸ்பிரிட்டட் அவே பற்றிய விவரணம் மிக மிக ஆர்வத்தைத் தூண்டுகிறது. அவருடைய நெருங்கிய நண்பரின் மகளின் நன்னடத்தையும் இரக்ககுணமும் உதவும் குணமும் மியாசுகியை கவர சியாஃரோ என்ற கேரக்டரை அவளுக்காக வடித்தார் மியாசுகி. பொதுவாக ஆங்கில அனிமேஷன் படங்களில் கதை, வசனம், அனிமேஷன், கணணி துறை என ஒவ்வொரு துறையையும் தனி தனி ஆட்கள் தான் கவனித்துக் கொள்வார்கள். ஸ்டோரி போர்டிலிருந்து கணனியில் அனிமேஷன் வரை ஒவ்வொரு ஸ்பிரிடட் அவே அனிமேஷன் துகளிலும் மியாசுகி இருக்கிறார். கற்பனைக்கு எட்டாத காட்சிகளை எல்லாம் மியாசுகி அநாயசமாக இந்த படத்தில் கையாண்டு இருக்கிறார். ஒரு காட்சியில் 'நாறும் ஆவி'(stink spirit) ஒன்று குளியல் விடுதிக்கு குளிக்க வரும். சேறும் சகதியுமாக அழுக்காக மிகுந்த துர்நாற்றத்துடன் அந்த ஆவி நடந்து வரும் போது, எல்லோரும் துர்நாற்றத்தால் ஒதுங்கி ஓட, சியாஃரோ அதற்கு சேவை செய்யுமாறு பணிக்கப்படுகிறாள். அவ்வளவு கஷ்டத்துடன் 'நாறும் ஆவி'க்கு சுடுதண்ணீரில் சியாஃரோ குளிக்க வைக்கிறாள். 'நாறும் ஆவி'(stink spirit) சகதி உடம்பில் ஏதோ தென்பட எல்லோர் உதவியுடன் அதை இழுக்கிறாள் சியாஃரோ. விசையிலிருந்து விடுப்பட்டது போல உடம்பிலிருந்து உடைந்து போன சைக்கிள் முதலான குப்பைகள் எல்லாம் கொட்டிப் போகிறது. கடைசியில் 'நாறும் ஆவி' புனிதமடைந்து 'ஆற்றின் ஆவி'(River spirit)யாக மாறுகிறது. இந்த காட்சியைப் பற்றி மியாசுகி சொல்லும் போது ஜப்பானில் ஓடும் ஒரு அழுக்கடைந்த ஆறு(கூவம் மாதிரி) அவருக்கு அந்த கேரக்டரை வடிக்க இன்ஸ்பிரேஷனாக இருந்ததாம். ஒரு நாள் நாற்றத்துடன் ஓடும் அழுக்கு ஆற்றின் கரையில் நின்றிருந்த போது உடைந்த சைக்கிள் முதலான குப்பைகள் சகதியில் புதையுண்டு இருந்திருக்கிறது.அதுவே மேலுள்ள காட்சியை அமைக்க உதவியதாம். இப்படி பலவித இன்ஸ்பிரேஷன்களால் அவர் செதுக்கிய கற்பனை கேரக்டர்கள் இந்த படத்தில் பலப்பல. அனிமேஷன் படங்களை பெரியவர்கள் மட்டும் தான் பார்க்க வேண்டுமென்ற ஈகோவை விட்டு விட்டு குழந்தைகளோடு குழந்தைகளாக பார்க்க வேண்டிய படம். இந்தப் படத்தை பற்றி மேல் விவரங்கள் தெரிந்துக் கொள்ள சுட்டி 1 (http://www.imdb.com/title/tt0245429/) சுட்டி2(http://www.spiritedaway.com.au/#) இந்தப் படத்தின் ட்ரெய்லர்ஸ்களை இங்கே கண்டுக் கொள்ளலாம். (http://www.nausicaa.net/miyazaki/sen/relmedia.html)


அதற்காக காமசூத்ர பார்ட் 2 போலயா எடுப்பது...!?


கர்நாடகாவை சேர்ந்த வெள்ளி வாங்கிய பெண்ணாம்... சிந்து பெயரை மறந்த ஹரியானா முதல்வர்! | Haryana CM forgets PV Sindhu's name and state - myKhel Tamil » கர்நாடகாவை சேர்ந்த வெள்ளி வாங்கிய பெண்ணாம்... சிந்து பெயரை மறந்த ஹரியானா முதல்வர்! Published: Wednesday, August 24, 2016, 15:30 [IST] சண்டீகர்: சாக்ஷி மாலிக்கிற்கு நடந்த பாராட்டு விழாவின்போது, பி.வி.சிந்து பெயரை மறந்ததோடு, அவரை கர்நாடகாவை சேர்ந்த வீராங்கனை என கூறியுள்ளார் ஹரியானா முதல்வர் மனோகர் லால் கட்டார். ஹரியானாவை சேர்ந்த சாக்ஷி மாலிக், சமீபத்தில் நிறைவடைந்த ரியோ ஒலிம்பிக், மல்யுத்தத்தில் வெண்கல பதக்கம் வென்றார். சொந்த ஊர் திரும்பிய சாக்ஷிக்கு இன்று பாராட்டு விழா நடந்தது. அதில் பங்கேற்ற முதல்வர் மனோகர் லால் கட்டார், சாக்ஷிக்கு ரூ.2.5 கோடி பரிசு வழங்கினார். விழாவில் மனோகர் கட்டார் பேசுகையில், பேட்மின்டனில் வெள்ளி வென்ற சிந்து பெயரை குறிப்பிட நினைத்தார். ஆனால் பெயர் மறந்துவிட்டது. எனவே, கர்நாடகாவை சேர்ந்த வெள்ளி வென்ற வீராங்கனைக்கும் வாழ்த்து என எதையோ கூறி சமாளித்தார். உண்மையில், சிந்து, ஹைதராபாத்தை சேர்ந்தவர். எனவே அவர் தெலுங்கானாவுக்கு சொந்தமா, ஆந்திராவுக்கு சொந்தமா என இரு மாநிலத்தவர்களும் அடித்துக்கொள்கிறார்கள். இதில் ஹரியானா முதல்வர் புது பஞ்சாயத்தாக கர்நாடகாவையும் இழுத்துவிட்டுள்ளார். மத்திய விளையாட்டு துறை அமைச்சர் விஜய் கோயல், ஜிம்னாஸ்டிக் வீராங்கனை தீபா கர்மாகர் பெயரை தவறாக உச்சரித்து சர்ச்சையில் சிக்கியது நினைவிருக்கலாம். Read more about: rio olympics 2016 rio 2016 sindhu haryana ரியோ ஒலிம்பிக் 2016 ரியோ 2016 சிந்து மாநிலம் கர்நாடகா முதல்வர் ஹரியானா The Haryana government arrangedagrand felicitation ceremony for Sakshi Malik with the Chief Minister Manohar Lal Khattar handingacash reward of Rs 2.5 crore to the Rio medallist. Story first published: Wednesday, August 24, 2016, 15:30 [IST]